**ԵՐԵԽԱՅԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ 2024-2029 ԹՎԱԿԱՆՆԵՐԻ ՀԱՄԱԼԻՐ ԾՐԱԳԻՐԸ**

**I․ Ներածություն**

1. Երեխայի իրավունքների պաշտպանության 2024-2029 թվականների համալիր ծրագիրը (այսուհետ՝ համալիր ծրագիր) մշակվել է հիմք ընդունելով Հայաստանի Հանրապետության Սահմանադրության, Հայաստանի Հանրապետության կառավարության 2021 թվականի օգոստոսի 18-ի N 1363-Ա և նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշումների դրույթները, ինչպես նաև «Երեխայի իրավունքների մասին» Հայաստանի Հանրապետության օրենքի 33 հոդվածը[[1]](#footnote-1)[[2]](#footnote-2)[[3]](#footnote-3)[[4]](#footnote-4)։
2. Համալիր ծրագիրը միջոց է՝ ապահովելու Միավորված ազգերի կազմակերպության (այսուհետ՝ ՄԱԿ) «Երեխայի իրավունքների մասին» Կոնվենցիայից և երեխայի իրավունքների պաշտպանության ոլորտում Հայաստանի Հանրապետության ստանձնած պարտավորությունները[[5]](#footnote-5)։
3. Համալիր ծրագրի մշակումը իրականացվել է ՀՀ աշխատանքի և սոցիալական հարցերի նախարարության կողմից՝ ապահովելով շահագրգիռ դերակատարների մասնակցությունը։ Համալիր ծրագրի մշակմանը ներգրավվել են պետական և տեղական ինքնակառավարման մարմինները, ՀՀ մարդու իրավունքների պաշտպանի գրասենյակը, ՄԱԿ-ի Մանկական հիմնադրամը, ինչպես նաև մի շարք միջազգային և տեղական կազմակերպությունների ներկայացուցիչներ։
4. Երեխաների մասնակցության և իրենց ձայնը լսելի դարձնելու սահմանադրական իրավունքն ապահովելու նպատակով իրականացվել են մի շարք միջոցառումներ՝գործընթացին մասնակից դարձնելով երեխաներին՝ այդ թվում կյանքի դժվարին իրավիճակում հայտնված երեխաների։
5. Համալիր ծրագիրը սահմանում է երեխայի իրավունքների պաշտպանության ոլորտում պետական քաղաքականության առաջնահերթ ուղղությունները և ուղղված է բոլոր երեխաների իրավունքների լիարժեք իրացման համար հավասար պայմանների ստեղծմանը և նրանց ներուժի ներդաշնակ զարգացման ապահովմանը։ Հատկանշական է, որ նախորդիվ ներդրված ռազմավարական փաստաթղթերը կենտրոնացել են մասնավորապես կյանքի դժվարին իրավիճակում հայտնված երեխաներին և նրանց խնդիրների լուծմանը, սակայն սույն համալիր ծրագիրը միտված է ներառման, հավասարության և խտրականության բացառման տրամաբանությամբ ապահովելու բոլորի երեխաների իրավունքների իրացման համար նպաստավոր պայմաններ։
6. Երեխաների իրավունքների պաշտպանության 2024-2029 թվականների համալիր ծրագիրը կառուցված է մարդկային կապիտալի լիարժեք և ներդաշնակ զարգացման համընդհանուր տեսլականի շուրջ, որի շրջանակներում սահմանվել են համալիր ծրագրի նպատակներն ու միջոցառումները՝ ունենալով հստակ ծախսակազմում։
7. Համալիր ծրագիրն ինտեգրված եղանակով անդրադառնում է հասարարական կյանքի բոլոր ոլորտներին՝ առանձնակի շեշտադրելով 0-18 տարեկան երեխաների իրավունքների պաշտպանության առանձնահատկությունները։
8. Համալիր ծրագրի նպատակների և ակնկալվող արդյունքների սահմանման համար հաշվի են առնված, սակայն կրկնության բացառման նպատակով ներառված չեն պետական և տեղական ինքնակառավարման մարմինների կողմից այլ ռազմավարական փաստաթղթերում և ոլորտային ծրագրերում երեխաներին վերաբերող արդեն իսկ սահմանված միջոցառումները։
9. Համալիր ծրագրում ներառված է ընդհանուր թվով 104 միջոցառում՝ համապատասխան 151 ակնկալվող արդյունքով։ Ակնկալվող արդյունքներից 8-ի ֆինանսավորվումը ակնկալվում է ՀՀ պետական բյուջեից, 42-ինը՝ ՀՀ պետական բյուջեից և օրենքով չարգելված աղբյուրներից, 69-ինը՝ օրենքով չարգելված աղբյուրներից։ Ընդհանուր թվով 32 ակնկալվող արդյունքի համար լրացուցիչ ֆինանսավորում անհրաժեշտ չէ։
10. Համալիր ծրագրի իրականացումն իր ուղղակի ազդեցությունը կունենա Կայուն զարգացման առաջին, երկրորդ, չորրորդ և տասներորդ (աղքատության վերացում, սովի վերացում, որակյալ կրթություն, անհավասարությունների կրճատում), տասնվեցերորդ (մասնավորապես 16․1, 16․2) նպատակների իրագործմանը Հայաստանում, ինչպես նաև կնպաստի հինգերորդ, տասնմեկերորդ և տասնութներորդ (գենդերային հավասարություն, կայուն քաղաքներ և համայնքներ, գործընկերություններ հանուն նպատակների) նպատակների շուրջ երկրում իրականացվող բարեփոխումներին։

**II․ Ներկա իրավիճակի վերլուծությունը**

1. Հայաստանի Հանրապետությունը 1992 թվականին միացավ ՄԱԿ-ի «Երեխաների իրավունքների մասին» Կոնվենցիային, որից հետո 1996 թվականին ընդունվեց «Երեխայի իրավունքների մասին» ՀՀ օրենքը, որը թեև դրական առաջընթաց համարվեց, սակայն չէր ապահովում երեխայի իրավունքների պաշտպանության համակարգի գործնական կիրառելիությունը[[6]](#footnote-6)[[7]](#footnote-7)։ Հիմք ընդունելով Հայաստանի Հանրապետության կառավարության 2021 թվականի օգոստոսի 18-ի N 1363-Ա որոշման[[8]](#footnote-8) դրույթները և նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-L որոշման 12․1 և 12․2 դրույթները, ՀՀ աշխատանքի և սոցիալական հարցերի նախարարությունը դեռևս 2022 թվականին մշակել է «Երեխայի իրավունքների և երեխայի պաշտպանության համակարգի մասին» ՀՀ նոր օրենքի նախագիծ, որն ի թիվս այլ կարգավորումների, թույլ կտա ապահովել Հայաստանի Հանրապետության կողմից ստանձնած միջազգային պարտավորությունների առավել արդյունավետ իրականացման օրենսդրական հիմքերը, հստակեցնել երեխաների հետ առնչվող պետական և տեղական ինքնակառավարման մարմինների լիազորությունները և ապահովել երեխայի լավագույն շահի առաջնահերթությունը[[9]](#footnote-9)[[10]](#footnote-10)։
2. Կարևոր է ընդգծել, որ օրենքի նախագիծը ներկայացվում է փաթեթային կարգով՝ ընդգրկելով նաև «ՀՀ ընտանեկան օրենսգրքում փոփոխություններ և լրացումներ կատարելու մասին», «ՀՀ քաղաքացիական օրենսգրքում փոփոխություններ և լրացումներ կատարելու մասին», «ՀՀ քաղաքացիական դատավարության օրենսգրքում փոփոխություններ և լրացումներ կատարելու մասին», «Տեղական ինքնակառավարման մասին» օրենքում լրացումներ կատարելու մասին», «Անկանխիկ գործառնությունների մասին» օրենքում լրացում կատարելու մասին» օրենքների նախագծերը[[11]](#footnote-11)։
3. Նշված նախագծերով ներկայացվում են երեխայի կարծիքն արտահայտելու և լսված լինելու, երեխաներին բռնության ցանկացած տեսակից, բուլինգից պաշտպանելու, ընտանիքում կամ ընտանեկան միջավայրում երեխայի ապրելու իրավունքի իրացման համար անհրաժեշտ օրենսդրական հիմքերը, ինչպես նաև՝ կյանքի դժվարին իրավիճակում հայտնված, մասնավորապես՝ առանց ծնողական խնամքի մնացած երեխաների խնամքի և դաստիարակության առանձին ձևերի կանոնակարգման, կյանքի դժվարին իրավիճակում հայտնված երեխաների բացահայտման, ուղղորդման, օրենսդրական հստակեցում պահանջող ու գործնականում հայտնաբերված տարաբնույթ բացերի, իրավական անորոշությունների կարգավորումները:
4. Օրենսդրական նախագծերի փաթեթով առանձին անդրադարձ է կատարվել նաև խնամակալության և հոգաբարձության մարմիններին, որոնց գործունեության մասնագիտացման անհրաժեշտությանը և մասնակի արդյունավետ լինելուն անդրադարձել են թե՛ պետական, թե՛ տեղական ինքնակառավարման մարմինները, թե՛ միջազգային ու հասարակական կազմակերպությունները, ինչպես նաև Մարդու իրավունքների պաշտպանը։ [[12]](#footnote-12)[[13]](#footnote-13)[[14]](#footnote-14)
5. Թեև 2017 թվականին ՀՀ ընտանեկան օրենսգրքում իրականացվել են փոփոխություններ և լրացումներ[[15]](#footnote-15), իսկ արդեն 2019 թվականին վերանայվել է որդեգրել ցանկացող անձանց վերապատրաստումների գործընթացը, սակայն երեխայի ընտանեկան միջավայրում ապրելու իրավունքի իրացմանն ուղղված կարգավորումները շարունակում են ունենալ բարելավման անհրաժեշտություն, օրինակ՝ ընտանիքի վերամիավորման, որդեգրման ընթացքում որդեգրել ցանկացող անձի և որդեգրվող երեխայի համադրման ընդհանուր պայմանների և փուլերի, որդեգրման և խնամատարության համար խոչընդոտ հանդիսացող պայմանների, որդեգրման դեպքում երեխայի՝ իր ծնողներին ճանաչելու իրավունքի, փաստացի խնամակալությանը և հոգաբարձությանն ու բազմաթիվ այլ հարցերի առնչությամբ, որոնց կարգավորման իրավական հիմքերը սահմանվում են վերը նշված նախագծերի փաթեթով։
6. Երեխայի հիմնարար իրավունքների արդյունավետ իրացման տեսանկյունից կարևոր նշանակություն ունի ոլորտային գերատեսչությունների կողմից հատկացվող ֆինանսական միջոցների ծավալները և կառուցվածքը։ Թեև 2022 թվականի համեմատ գրեթե բոլոր գերատեսչությունների ընդհանուր բյուջետային հատկացումները 2023 թվականին ավելացել են մոտ 16 տոկոսով, սակայն խնդրահարույց է տրամադրված միջոցների խիստ տարբեր բաշխվածությունը երեխաների տարիքային խմբերի միջև, ինչպես նաև որոշ դեպքերում առկա մարզային անհավասարությունները[[16]](#footnote-16)։ Թեև սոցիալական պաշտպանության ոլորտում երեխաներին վերաբերող ծախսերի առյուծի բաժինը երեխաներին ուղղված ուղղակի ծախսերն են, սակայն այդ ծախսերի 67 տոկոսը բաժին է հասնում 0-2 տարեկան երեխաներին՝ 42․5 միլիարդ դրամ։ Հատկանշական է, որ կրթության ոլորտում այս տարիքային խմբի համար ընդհանրապես բյուջե նախատեսված չէ, իսկ առողջապահական ոլորտում ամենափոքր ծավալները բաժին են ընկնում 3-5 տարեկան երեխաներին՝ 156․1 միլիոն դրամ[[17]](#footnote-17)։ Երեխաներին ուղղված բյուջետային ծրագրերի ուսումնասիրությունը ցույց է տվել, որ ծախսերի 41․9 տոկոսը (94,422,148,850 դրամ) կազմում են գումարային աջակցության ծրագրերը, մինչդեռ կրթության և առողջապահության ոլորտների ծախսերը կազմում են 9 և 8․9 տոկոս համապատասխանաբար (15,195,878,865 դրամ և 14,923,318,284 դրամ)[[18]](#footnote-18)։
7. ՀՀ կառավարությունը 2020 թվականի ապրիլի 2-ի N 432-Լ որոշմամբ ընդունեց Երեխայի՝ ընտանիքում ապրելու իրավունքի իրացմանն ու ներդաշնակ զարգացմանն ուղղված 2020-2023 թվականների համալիր միջոցառումների ծրագիրը, որն ուղղված էր երեխայի՝ ընտանիքում ներդաշնակ զարգացման համար նպաստավոր պայմանների ստեղծմանը[[19]](#footnote-19): ՀՀ աշխատանքի և սոցիալական հարցերի նախարարության նախաձեռնությամբ ԱՄՆ Միջազգային զարգացման գործակալության կողմից ֆինանսավորվող «Տվյալներ ազդեցության համար» ծրագիրը 2023 թվականի օգոստոսին իրականացրել է վերը նշված 2020-2023 թվականների համալիր միջոցառումների ծրագրի անկախ գնահատումը։ Ըստ գնահատման զեկույցի, Համալիր ծրագրի միջոցառումները և ակնկալվող արդյունքները ապահովելու համար ՀՀ ԱՍՀՆ ցուցաբերել է մեծ նախաձեռնողականություն՝ փոխլրացնելով տարեկան ծրագրերով և 2017-2021թթ-ի ռազմավարական ծրագրով նախատեսված միջոցառումների հետ համատեղ նույն ուղղվածության աշխատանքները ներդաշնակ իրականացնելու հարցում։ Նշվել է ՀՀ ԱՍՀՆ նախաձեռնությունը ակտիվ աշխատացնելու-համագործակցելու երեխաների պաշտպանության բոլոր 3 մակարդակների հետ։ Սակայն այս ամենին զուգահեռ, երեխաների պաշտպանության ոլորտում շարունակում են մնալ լուծման ենթակա մի շարք խնդիրներ։
8. ՀՀ կառավարության 2017 թվականի հուլիսի 13-ի նիստի N 30 արձանագրային որոշմամբ հաստատվեց «Հայաստանի Հանրապետությունում երեխայի իրավունքների պաշտպանության 2017-2021 թվականների ռազմավարական ծրագիրը»[[20]](#footnote-20)։ ՀՀ աշխատանքի և սոցիալական հարցերի նախարարության նախաձեռնությամբ այս ռազմավարական փաստաթուղթը ևս անցել է արտաքին փորձագիտական գնահատում։ Ըստ ՄԱԿ-ի մանկական հիմնադրամի կողմից պատվիրված անկախ գնահատողի եզրակացության, ռազմավարական ծրագրում հիմնականում սահմանված են եղել իրականացման դերակատարները, ակնկալվող արդյունքների գերակշռող մասը սահմանել է հստակ թիրախներ, տրամաբանական շրջանակի հիմնական բաղադրիչները արտացոլված են եղել, ինչպես նաև միջոցառումների հիմնական մասը մասնակիորեն կամ ամբողջությամբ իրականացվել է։ Որպես ծրագրի թույլ կողմեր գնահատման ընթացքում առանձնացվել են որոշ թիրախ խմբերի բացակայությունը, հիմնախնդիրներում փաստահենք մոտեցման բացակայությունը, որոշ դեպքերում ակնկալվող արդյունքների չափելիության անհնարինությունը և այլն։
9. Ի լրումն թվարկված ոլորտային ռազմավարական գործողությունների, վերջին տարիներին Հայաստանի Հանրապետությունում մշակվել և իրականացվել են մի շարք թիրախային աջակցության ծրագրեր Լեռնային Ղարաբաղից բռնի տեղահանված երեխաների և նրանց ընտանիքների համար (այս տեսանկյունից կարևոր է ընդգծել նաև, որ կարիքահեն ծառայությունների տրամադրման նպատակով ՄԱԿ-ի մանակական հիմնադրամի հայաստանյան գրասենյակի և Աշխատանքի և սոցիալական հարցերի նախարարության համահամակարգմամբ ստեղծվել է երեխաների պաշտպանության ենթախումբ, որն ակտիվ գործունեություն է իրականացրել՝ նպաստելով բռնի տեղահանված երեխաներին հասցեական աջակցության տրամադրմանը), զգալի աճել է երեխաների ցերեկային խնամքի ծառայությունների ծավալը և ծածկույթը՝ պատվիրակված լիազորություւների շրջանակներում, աճել է խնամատար ընտանիքների թիվը, սահմանվել է նոր երեխայի նպաստի տեսակ՝ երրորդ և հաջորդ երեխաների համար մինչև վեց տարեկանը, ընդլայնվել են հաշմանդամություն ունեցող երեխաների համար վերականգնողական, և այլ ծառայությունները, զարգացել են կրթական համակարգի ծառայությունները և ենթակառուցվածքները։
10. Այնուամենայնիվ, մանկական աղքատության և երեխաների շրջանում բազմաչափ աղքատության բարձր մակարդակները, նախակրթականներում երեխաների ընդգրկվածության պատկերը և հանրակրթական համակարգից դուրս մնացած երեխաների նկատմամբ բռնության տարբեր տեսակների և դրսևորումների աճի միտումները, կյանքի տարաբնույթ դժվարին իրավիճակներում հայտված երեխաների համար համայնքահենք ծառայությունների ծածկույթի, ծավալի և որակի ոչ լիարժեք համարժեքությունը կարիքներին, թույլ չեն տալիս ապահովել հավասար հնարավորություններ երեխաների լիարժեք և ներդաշնակ զարգացման համար։

**III. Համալիր ծրագրի սկզբունքները, տեսլականը, նպատակներն ու արդյունքները**

1. Սույն համալիր ծրագրի հիմնական սկզբունքներն են՝

1) երեխաների վերաբերյալ ցանկացած որոշում կայացնելիս՝ երեխայի լավագույն շահի ապահովումը,

2) երեխաներին տրամադրվող ծառայությունների մատչելիության, հասանելիության ապահովումը և հասցեականությունը,

3) երեխաների գործուն և իմաստավորված մասնակցության, սեփական կարծիքն ազատորեն արտահայտելու իրավունքի ապահովումն՝ իրենց վերաբերող բոլոր դեպքերում,

4) սեռի, տարիքի, էթնիկ ծագման, կամ կյանքի դժվարին իրավիճակի (կամ դրա ռիսկի գոտում գտվող) որևէ հատկանիշով պայմանավորված խտրականության բացառումը և հավասար հնարավորությունների ապահովումը,

5) երեխայի կյանքի ու զարգացման իրավունքի իրացման համար անհրաժեշտ պայմանների ապահովումը,

6) երեխայի պաշտպանության հարցում բոլոր շահագրգիռ կողմերի երեխայակենտրոն և երեխայազգայուն միասնական մոտեցման և փոխհամագործակցության, ինչպես նաև միջգերատեսչական մակարդակում մշտադիտարկման և հաշվետվողականության գործուն համակարգի ապահովումը,

7) ոչ ոքի ետևում չթողնելը։

1. Համալիր ծրագիրը կառուցված է մարդկային կապիտալի զարգացման համար նպաստավոր պայմաններ և բոլոր երեխաների իրավունքների իրացման համար հավասար հնարավորություններ ապահովելու համընդհանուր, միջգերատեսչական տեսլականի շուրջ։
2. Սույն տեսլականի ներքո համալիր ծրագիրը սահմանում է երեք հիմնական նպատակ, որոնցից յուրաքանչյուրի համար նշված են նպատակներին տանող փոփոխության տեսությամբ ակնկալվող ուղղակի արդյունքները՝ համապատասխան թիրախային արժեքներով։
3. Սահմանված են նաև ուղղակի արդյունքներին հասնելու համար նախատեսված միջոցառումները, որոնց իրականացման համար նշված են պատասխանատու կատարողներն ու համակատարողները, ժամանակացույցը, պահանջվող ֆինանսական միջոցները և դրանց աղբյուրները։
4. Համալիր ծրագրի բոլոր արդյունքներն ու միջոցառումները մշակված են երեխաների տարիքային տարբեր խմբերի, բոլոր երեխաների՝ այդ թվում կյանքի դժվարին տարբեր իրավիճակներում հայտնված, ինչպես նաև ազգային փոքրամասնությունների երեխաների և նրանց ընտանիքների առանաձնահատուկ կարիքների հաշվառմամբ։
5. Գենդերային հավասարությունը, դիմակայունությունն ու հաշմադամությունը դիտարկված են որպես խաչվող թեմաներ՝ մշակված բոլոր արդյունքների և միջոցառումների համար։

**IV. Նպատակ 1․ Բոլոր երեխաների համար անվտանգ և ապահով միջավայրում ապրելու և զարգանալու հնարավորության ապահովում**

**Հիմնախնդիրներ․**

1. **Երեխաների նկատմամբ բռնության** վիճակագրությունը փաստում է այս երևույթի հանցավոր դրսևորումների աճի միտումը, մասնավորապես՝ 2022 և 2023 թվականների ընթացքում, ինչը պայմանավորված է նաև կանխարգելման և պաշտպանողական համապատասխան միջոցառումների ոչ բավարար իրականացման, իրազեկվածության ցածր մակարդակի, իրավական կարգավորումների մասնակիության և այլ գործոնների հետ:
2. Ըստ ՀՀ քննչական կոմիտեի տարեկան ամոփոփագրի, 2023 թվականին  Կոմիտեի վարույթում քննվել է անչափահասների նկատմամբ կատարված հանցագործությունների վերաբերյալ 1159 քրեական վարույթ՝ նախորդող տարվա 545 վարույթի դիմաց[[21]](#footnote-21)։
3. Մեկ տարվա ընթացքում ավելացել է նաև դատարան ուղարկված վարույթների քանակը․  2023թ․-ին նախաձեռնված 1159 քրեական վարույթից 78-ն ավարտվել է մեղադրական եզրակացությամբ և 82 անձի վերաբերյալ ուղարկվել դատարան։ Հատկանշական է, որ դատարան ուղարկված վարույթներով հիշյալ 82 մեղադրյալներից 29-ը կամ 35 տոկոսը հանդիսացել են անչափահաս տուժողի ընտանիքի անդամներ։ Երեխաների նկատմամբ կատարված և դատարան ուղարկված վարույթներից ամենամեծ թիվը վերաբերում է սեքսուալ բնույթի գործողություններին՝ կազմելով 14 դեպք, իսկ երկրորդ տեղում ֆիզիկական ներգործությանը՝ 10 դեպք[[22]](#footnote-22)։
4. ՀՀ պետական միասնական վիճակագրական տվյալների բացակայության պատճառով դժվար է ամբողջական պատկերացում կազմել հանրապետությունում վերջին տարիներին երեխաների հանդեպ կիրառվող բռնության չափերի և ձևերի մասին: Սակայն մի շարք կազմակերպությունների կողմից նախկինում իրականացված հետազոտությունները հաստատում են այս երևույթի առկայությունը և արձանագրում բռնությունների ընկալման գրեթե նույն` անթույլատրելի մոդելը:
5. Համաձայն 2017 թվականին ՀՀ Ազգային վիճակագրական կոմիտեի և Առողջապահության նախարարության կողմից իրականացված հետազոտության Հայաստանում 1-14 տարեկան տասը երեխաներից յոթը հետազոտությանը նախորդող 30 օրերի ընթացքում ենթարկվել է հոգեբանական կամ ֆիզիկական պատժի։ Ընդ որում, հոգեբանական ագրեսիան (65 տոկոս) շատ ավելի տարածված է, քան ֆիզիկականը (38 տոկոս):[[23]](#footnote-23)
6. 2019 թվականին հրապարակված [«Հայաստանի դպրոցահասակ երեխաների առողջության վարքագիծ»](https://arabkirmc.am/files/6228897996212.pdf) ազգային հետազոտությունը փաստում է, որ բուլինգի երևույթի մասնակից և զոհ են դառնում թե՛ տղաները, թե՛ աղջիկները։ 2017-2018 թվականների ընթացում 11-15 տարեկան տղաների 12 տոկոսը և նույն տարիքի աղջիկների 10 տոկոսը ենթարկվել է բուլինգի դպրոցում, տղաների 10 տոկոսը և աղջիկների 8 տոկոսը չեն հաճախել դպրոց՝ բուլինգի և բռնության վախից[[24]](#footnote-24)։
7. 2024 թվականի ապրիլի 4-ին ՀՀ Կառավարության 479-Ն որոշմամբ ընդունվեց «Բռնության ենթարկված երեխայի՝ պաշտպանության կամ աջակցության տրամադրման նպատակով համապատասխան մարմիններ ուղղորդման կարգը, բռնության ենթարկված երեխային տրամադրվող աջակցության ձևերը և բռնության ենթարկված երեխային տրամադրվող աջակցության տրամադրման կարգը սահմանելու մասին» որոշումը։
8. Թեև այս որոշումը որոշակի առաջընթաց է բռնության զոհերի աջակցության առումով, սակայն սահմանված չեն վաղ հայտնաբերման և կանխարգելման մեխանիզմները, ներդրված չէ երեխայի նկատմամբ բռնության ռիսկի ահազանգման ընթացակարգը, ինչը մեծապես կախված է երեխայի պաշտպանության համակարգի վերափոխման հետ
9. Համաձայն Սոցիալական իրավունքների եվրոպական կոմիտեի 2015 թվականի դիտարկման Հայաստանում իրավիճակը չի համապատասխանում Խարտիայի 7․10 հոդվածին այն հիմքով, որ չի հաստատվել, որ օրենսդրությունը պաշտպանում է մինչև 18 տարեկան բոլոր երեխաներին սեռական շահագործման բոլոր ձևերից, ինչպես նաև սահմանված չէ մարմնական պատժի արգելք[[25]](#footnote-25)։
10. Չկան արգելված, հարկադիր և վնասակար մանկական աշխատանքում ներգրավված երեխաների վերաբերյալ պարբերաբար հավաքագրվող վիճակագրական տվյալներ և խորքային հետազոտություններ։
11. ՄԱԿ-ի Երեխայի իրավունքների պաշտպանության կոմիտեն 2013 թվականի իր եզրափակիչ դիտարկումներում մտահոգություն էր հայտնել, որ զգալի թվով երեխաներ, ներառյալ՝ 14 տարեկանը չլրացած երեխաներ, դուրս են մնում դպրոցից, որպեսզի աշխատեն ոչ ֆորմալ ոլորտներում[[26]](#footnote-26)։
12. Առանձին մտահոգության առարկա է դարձել միջազգային առևանգման հետ կապված հիմնախնդիրները, մասնավորապես՝ այս երևույթի կանխարգելման, իրավական դաշտի լավարկման և համապատասխան Կոնվենցիայի կիրառման միասնական մոտեցման համատեքստում։
13. ՀՀ արդարադատության նախարարության տրամադրած տեղեկությունների համաձայն՝ 2023 թվականի ընթացքում ՀՀ արդարադատության նախարարությունը ստացել է 13 դիմում, որից 7-ը վերաբերել է ՀՀ-ից տեղափոխված կամ օտարերկրյա պետության տարածքում պահվող, իսկ 5-ը` ՀՀ տեղափոխված կամ ՀՀ-ում պահվող երեխաների վերադարձին: Նշված տեղեկատվության, ինչպես նաև Մարդու իրավունքների պաշտպանի մշտադիտարկման արդյունքները վկայում են, որ առկա է միջազգային առևանգման կանխման հստակ և գործուն կառուցակարգեր ներդնելու անհրաժեշտություն[[27]](#footnote-27):
14. **Թեև հանրակրթական համակարգում** ներդրված է թվային գրագիտություն առարկան, դպրոցահասակ երեխաների շրջանում, 2017-2018 թվականներին կատարված ուսումնասիրությունները փաստում են, որ 11-15 տարեկան տղաների 8 տոկոսը և աղջիկների 5 տոկոսը հարցմանը նախորդող երկու ամիսների ընթացքում առնվազն 1-2 անգամ ենթարկվել են կիբերբռնության[[28]](#footnote-28)։
15. Վերանայված եվրոպական սոցիալական խարտիայի իրականացման մշտադիտարկումն իրականացնող սոցիալական իրավունքների կոմիտեի 2024 թվականի ամփոփիչ եզրակացության համաձայն, ահրաժեշտ է համարժեք միջոցառումներ իրականացնել թվային միջավայրում երեխաների պաշտպանությունը լավարկելու ուղղությամբ[[29]](#footnote-29)։
16. Առցանց միջավայրում երեխայի պաշտպանությունը դարձել է ժամանակի հրամայական և նորագույն տեխնոլոգիաների զարգամացմանը զուգահեռ՝ մեծացել է ռիսկը առցանց միջավայրում երեխայի իրավունքների ոտնահարման։ Այս իսկ նպատակով համալիր ծրագիրը միջոցառումների մակարդակում շոշափում է նաև այս հարցը՝ պահպանելով Երեխայի իրավունքների պաշտպանության կոմիտեի՝ Երեխայի իրավունքների և թվային միջավայրի հարաբերությունների վերաբերյալ 2021 թվականի ընդհանուր դիտարկումների հետ համահունչությունը։
17. **Երեխայակենտրոն արդարադատության** ապահովումը կենտրոնական նշանակություն ունի երեխաների նկատմամբ բռնության կանխարգելման, կրկնակի զոհականացման բացառման, և տուժող, վկա երեխաների, ինչպես նաև կասկածյալ և իրավախախտում կատարած երեխաների իրավունքների արդյունավետ իրականացման համար։
18. Այս առումով ՄԱԿ-ի երեխայի իրավունքների կոմիտեն 2013 թվականի իր եզրափակիչ դիտարկուներում մտահոգություն էր հայտնել, որ բացակայում է անչափահասների գործերով արդարադատության ամբողջական համակարգ, ներառյալ՝ անչափահասների դատարաններ և անչափահասների գործերով արդարադատության վերաբերյալ համապարփակ օրենսդրություն՝ արտադատական ուղղորդման մեխանիզմների և արդարադատության պաշտոնական համակարգին արդյունավետ այլընտրանքների վերաբերյալ դրույթների առկայությամբ[[30]](#footnote-30)։
19. **Ինչպես հայտնի է Կլիմայի փոփոխությունն** ու հետևանքները ազդում են առաջին հերթին երեխաների և երիտասարդների վրա։ Աղետների ռիսկի կանխարգելումը, շրջակա և ֆիզիկական անվտանգ միջավայրի ապահովումընշանակալի ազդեցություն ունեն երեխաների ներդաշնակ զարգացման, առողջության պահպանման և այլ հիմնարար իրավունքների պաշտպանության գործում։ ՄԱԿ-ի մանկական հիմնադրամը 2021 թվականի՝ «Կլիմայի ճգնաժամը երեխայի իրավունքների ճգնաժամ է» զեկույցում[[31]](#footnote-31) նշում է, որ Յունիսեֆի երեխաների կլիմայի ռիսկի ինդեքսի համաձայն աշխարհի երեխաների գրեթե կեսը գտնվում է կլիմայի փոփոխության ազդեցության բարձր ռիսկի գոտում։ Ցավոք, ՀՀ Լոռու և Տավուշի մարզերում 2024 թվականի մայիսի 26-ին տեղի ունեցած կլիմայական աղետի հետևանքով՝ իրավունքների ոտնահարման ռիսկի գոտում հայտնվեց շուրջ 120 երեխա։
20. Կարևոր է ընդգծել նաև համավարակների ազդեցությունը երեխաների իրավունքների իրացման ճանապարհին՝ չմոռանալով այն ահռելի բացասահական ազդեցությունը, որ ամբողջ աշխարհի երեխաները կրեցին Կովիդ 19 համավարակի արդյունքում։ Յունիսեֆի 2021 թվականի [Կորսված տասնամյակի կանխարգելում. հրատապ քայլեր երիտասարդների և երեխաների վրա ՔՈՎԻԴ-19-ի կործանարար ազդեցությունը վերացնելու համար](https://unicef.us3.list-manage.com/track/click?u=2454913424e07ea45558e8ab3&id=0dd796ab65&e=b2752a2231) զեկույցն[[32]](#footnote-32) ընդգծում է, թե ինչ միջոցներով է համավարակը խոչընդոտում երեխաների աղքատության, առողջության, կրթության, սնուցման, պաշտպանության և հոգևոր առողջության խնդիրների հաղթահարման ուղղությամբ տասնամյակների ընթացքում ձեռք բերված առաջընթացը:
21. Առանձնահատուկ ուշադրության արժանի է սահմանամերձ բնակավայրերի երեխաների պաշտպանությունը իր բոլոր հնարավոր ռիսկերի կանխարգելմամբ։ Երեխաների պաշտպանությանն ուղղված գործընթացներն առավել բարդ են դառնում և համակողմանի մասնագիտական մոտեցում են պահանջում, երբ վերը նշված համավարակները խաչվում են հակամարտությունների հետ։ Այս օրինակը ևս ցավոք Հայաստանի Հանրապետությունում գրանցվեց և ի թիվս մի շարք արձանագրումների՝ Մարդու իրավունքների պաշտպանն օրինակ 2020 թվականի արտահերթ զեկույցում[[33]](#footnote-33) նշել է, մեջբերում ենք․ «Կորոնավիրուսային համավարակով (Covid-19) պայմանավորված Սոթք գյուղի դպրոցում դասընթացները կազմակերպվում են մեծամասամբ հեռավար՝ չնայած շաբաթվա որոշ օրերին առանձին առարկաներ դասավանդվում են նաև դպրոցում: Ադրբեջանական ագրեսիայի արդյունքում պայթյունի պահին դպրոցում երեխաներ թեև չեն գտնվել, բայց նրանց ծնողները զրույցներում Պաշտպանին հայտնել են, որ նրանք վախեցած են և ստիպված են եղել երեխաների հետ միասին ժամանակավորապես թաքնվել նկուղներում կամ մնալ վտանգի ներքո», մեջբերման ավարտ:
22. Ըստ Մարդու իրավունքների պաշտպանի 2023 թվականի տարեկան հաղորդման[[34]](#footnote-34), ուսումնական հաստատությունների մշտադիտարկման արդյունքների համադրված ուսումնասիրությունը ցույց է տալիս, որ հանրապետության հատկապես համայնքային մի շարք պետական ուսումնական հաստատությունների շենքային և գույքային պայմանների անբավարարության վիճակը դեռևս առկա է, ինչը սպառնում է առաջացնել երեխայի կրթության իրավունքի սահմանափակումներ:
23. Իրականացված ուսումնասիրությունները նաև վկայում են հանրակրթական և նախակրթական հաստատություններում առկա խնդիրները, մասնավորապես՝ ջրամատակարարման բացակայությունը կամ անհասանելիությունը, ծորակների և սանհանգույցների անբավարար քանակը, ըստ սեռերի առանձնացված սանհանգույցների բացակայությունը, ցայտաղբյուրների բացակայությունը, խմելու ջրից օգտվելու ոչ հիգիենիկ եղանակները, սանհանգույցներում զուգարանակոնքի ոչ փակ խցիկներում տեղադրված լինելը[[35]](#footnote-35):
24. Հաշվի առնելով երեխաների առավել խոցելիությունը արտակարգ իրավիճակներում, իրենց տարիքին և հասունությանը համապատասխան գիտելիքների առկայությունը, թաքստոցների և ապաստարանների և այլ պաշտպանողական միջոցների վերաբերյալ իրազեկության բարձրացումը կարող է վճռորոշ ազդեցություն ունենալ արտակարգ իրավիճակներում։

**Ուղղակի արդյունք 1․1․ Երեխայի նկատմամբ բռնության կանխարգելում, բռնության ենթարկված և բռնությանն ականատես երեխաների բացահայտում և հասցեական ծառայությունների տրամադրում։**

1. Հաշվի առնելով վերը շարադրված հիմնախնդիրները, համալիր ծրագրի առաջին Նպատակի շրջանակներում մշակվել են ստորև ներկայացված չորս ուղղակի արդյունքները, որոնք պահանջում են հասցեական միջոցառումներ՝ տարբեր ոլորտային ուղղություններով և դերակատարներով։
2. Նշված խնդիրները մեղմելու ուղղությամբ առանցքային նշանակություն ունի համալիր ծրագրի իրավիճակի վերլուծության բաժնում նշված օրենսդրական նախագծերի փաթեթների ընդունումը։
3. Հիշատակված նախագծերով, ի թիվս մնացյալի, սահմանվել են երեխայի իրավունքների պաշտպանության ոլորտում մի շարք կարևոր հասկացություններ, այն է՝ բուլինգ, ֆիզիկական (մարմնական) պատիժ, արգելված աշխատանք, շահագործում, այդ թվում՝ սեռական շահագործում և այլ հասկացություններ, ինչպես նաև սահմանվել է բռնության կամ դրա ռիսկի դեպքում պարտադիր ահազանգման պարտականությունը։
4. Նախագծերով ազգային օրենսդրությունը համապատասխանեցվել է միջազգային օրենսդրությանը՝ իրականացնելով ՀՀ կողմից ստանձնած միջազգային պարտավորությունները, այդ թվում՝ Երեխայի իրավունքների մասին կոնվենցիայից, Երեխայի իրավունքների կոմիտեի եզրափակիչ դիտարկումներից, «Սեռական շահագործումից և սեռական բնույթի բռնություններից երեխաների պաշտպանության մասին» Եվրոպայի խորհրդի կոնվենցիայից բխող պարտավորությունները, ինչպես նաև ապահովվել է լիազորող նորմերի առկայությունը՝ հետագա ենթաօրենսդրական ակտերի ընդունման համար[[36]](#footnote-36)։
5. Հաշվի առնելով երեխաների արգելված, հարկադիր և վնասակար աշխատանքի վերաբերյալ տվյալների սակավությունը, համալիր ծրագրի միջոցառումներով նախատեսվել է իրականացնել խորքային հետազոտություններ հանրապետության բոլոր մարզերում և Երևանում, որոնց հիման վրա կսահմանվեն տարեկան գործողությունների ծրագրեր՝ ուղղված այս երևույթների կանխարգելմանը և վաղ միջամտությանը, ինչպես նաև իրավական ընթացակարգերի հստակեցմանը, աջակցության փաթեթների մշակմանը և ներդրմանը՝ ապահովելով պետական և ոչ պետական կազմակերպությունների համագործակցությունը, որի կարևորությունը շեշտադրվել է նաև Աշխատանքի համաշխարհային կազմակերպության և Յունիսեֆի Երեխայի աշխատանքի 2020 թվականի գլոբալ գնահատականի զեկույցում։
6. Կարևորելով երեխաների նկատմամբ բռնության կանխարգելման հրամայականը, համալիր ծրագրով նախատեսված է նաև ուսումնասիրել երեխայի նկատմամբ բռնության և դրա ռիսկի վերաբերյալ ազդարարման միջազգային մեխանիզմների փորձը, և ներդնել անանուն վստահելի համակարգ ;
7. Կկազմակերպվեն բուլինգի և բռնության ռիսկի նվազեցման նպատակով միջոցառումներ ուսումնական հաստատությունների աշխատակազմերի և երեխաների համար, այդ թվում՝ հավասարը հավասարի մեթոդով։
8. Կիրականացվի ծնողների իրազեկում՝ բուլինգի և բռնության առկա խնդիրների կանխարգելման և արձագանքման նպատակով։
9. Հաշվի առնելով հեռուստատեսության և առցանց զանգվածային լրատվության միջոցների դերը երեխաների դաստիարակության, զարգացման և արժեքների ձևավորման հարցում միջոցառումներ կնախաձեռնվեն ապահովելու հեռարձակվող բովանդակության համապատասխանությունը երեխայազգայուն և երեխայակենտրոն չափորոշիչներին, ինչպես նաև երեխաների անձնական տվյալների գաղտնիության պաշտպանությունը։
10. Նախատեսված է նաև լավարկել բռնության ենթարկված երեխաների ճգնաժամային կենտրոնների ծառայությունները, ընդլայնել ցերեկային կենտրոնների ծածկույթը, ինչպես նաև զգալիորեն բարելավել ծառայությունների որակը, այդ թվում մասնագիտական ներուժի հզորացման միջոցով։
11. Վերանայվելու է նաև բռնության ենթարկված երեխաների ուղղորդման կարգը, բռնության ենթարկված երեխային տրամադրվող աջակցության ձևերը և բռնության ենթարկված երեխային տրամադրվող աջակցության տրամադրման կարգը։
12. Մշակվելու և ներդրվելու է բռնության ենթարկված երեխաների տվյալների հավաքագրման և վերլուծության, երեխաների հանդեպ բռնությանը վերաբերող ազդարարման միասնական էլեկտրոնային հարթակ, որտեղ ազդարարի անանունությունը երաշխավորվում է նրա համացանցային հաղորդակարգի հասցեն (Internet Protocol Address) ծածկագրելու միջոցով։ Հատկանշական է, որ բռնության ենթարկված երեխաների վերաբերյալ տվյալների հավաքագրումը (ապահովելով կապը Կայուն զարգացման նպատկաների հետ) կարևորվել է նաև Երեխաների նկատմամբ բռնության կանխարգելման 2020 թվականի գլոբալ զեկույցում։
13. Նախատեսվում է երեխաների միջազգային առևանգման կանխարգելման և բացահայտմանն ուղղված մի շարք միջոցառումների իրականացում, այդ թվում միջազգային մասնավոր առևանգման կանխարգելման և արձագանքման իրավական ընթացակարգերի բարելավում, վիճակագրության վարման էլեկտրոնային գործիքի ստեղծում, ինչպես նաև մարդկային ներուժի վերապատրաստումներ։

**Ակնկալվող արդյունքներ․**

1. Սահմանված միջոցառումների արդյունավետ իրականացման պարագայում նախատեվում է՝
2. Ապահովել վստահելի շարունակական վիճակագրություն և նվազեցնել երեխաների ներգրավվածությունը վնասակար արգելված աշխատանքում։
3. Ապահովել երեխաների միջազգային առևանգման շարունակական նվազման միտումը։
4. Նվազեցնել երեխաների նկատմամբ հոգեբանական կամ ֆիզիկական պատժի կիրառման պրակտիկան։
5. Նվազեցնել ուսումնական հաստատություններում բուլինգի և երեխաների միջև բռնության տարածվածությունը։
6. Բռնության ենթարկված երեխաներին և նրանց ընտանիքներին ապահովել հասցեական և համարժեք աջակցությամբ։

**Ուղղակի արդյունք 1․2 Առցանց անվտանգության ապահովում երեխաների համար**

1. Թվային միջավայրում երեխաների պաշտպանության նպատակով նախատեսվում է հանրակրթական համակարգում մշակել և ներդնել երեխաների տարիքին համապատասխան առցանց անվտանգության նախագծային կրթության ընդլայնման միջոցառումներ։
2. Նախատեսվում է իրականացնել լայնածավալ իրազեկության բարձրացման միջոցառումներ՝ համացանցից օգտվելու ռիսկերի և անվտանգության կանոնների մասին երեխաների և ծնողների շրջանում։
3. Առցանց անվտանգության ապահովման նպատակավ նախատեսվում է լավարկել գործող օրենսդրական կարգավորումները, այդ թվում ներառել երեխայակենտրոն դրույթներ համապատասխան չափորոշիչներում։
4. Նախատեսվում է մշակել մեդիա դաշտում և առցանց միջավայրում երեխաների անձնական տվյալների պահպանման գործուն մեխանիզմներ և իրականացնել համապատասխան իրազեկման աշխատանքներ՝ հնարավոր չարաշահումներից խուսափելու նպատակով։
5. Հաշվի առնելով համայնքային կառույցների կարևորությունը, նախատեսվում է համայնքահենք երիտասարդական կենտրոնների միջոցով ապահովել երեխաների, դեռահասների և ծնողների թվային գրագիտության մակարդակը՝ առանձին թիրախային ուսուցողական գործիքակազմի կիրառության միջոցով։

**Ակնկալվող արդյունքներ․**

1. Միջոցառումների արդյունավետ իրականացման պարագայում նախատեվում է՝
2. Երեխաների նկատմամբ առցանց բռնության, կիբերբուլինգի, տարաբնույթ շահագործման դեպքերի նվազում:
3. Հեռարձակվող տիրույթում երեխաների նույնականացման դեպքերի և երեխայի լավագույն շահին հակասող նյութերի նվազում։
4. Մատչելի և հասանելի հարթակի ձևավորում՝ առցանց տիրույթում երեխաների անվտանգությունն ապահովելու համար։

**Ուղղակի արդյունք 1․3․ Երեխայակենտրոն արդարադատության ապահովում և անչափահասների կողմից և նկատմամբ իրավախախտումների կանխարգելում**

1. Անչափահասների կողմից իրավախախտումների կանխարգելման նպատակով նախատեսվում է իրականացնել վաղ հայտնաբերման և վաղ միջամտության միջոցառումներ ռիսկային խմբի անչափահասների շրջանում՝ համայնքային մակարդակի մասնագետների համար մշակված հատուկ ընթացակարգերի կիրառմամբ։
2. Հաշվի առնելով միջազգային հաջողված փորձը նախատեսվում է ընդլայնել անչափահասների` արդարադատության մարմինների հետ շփման երախայակենտրոն միջավայրի հնարավորությունները, մասնավորապես՝ Բարնահուս մոդելի տարածման միջոցով՝ Հայաստանի բոլոր մարզերում և Երևանում, որն արդեն իսկ գործարկվել է երկրում՝ ներդրվելով երկու կենտրոններում։
3. ՀՀ քրեական դատավարության օրենսգրքով ամրագրված են անչափահասի մասնակցությամբ կատարվող քննչական գործողություններում ՀՀ կառավարության սահմանած կարգով որակավորված հոգեբանների ներգրավվումը[[37]](#footnote-37):
4. Հաշվի առնելով այս ոլորտի որակավորված մասնագետների սակավությունը, նախատեսվում է իրականացնել վերապատրաստումներ հոգեբանների և սոցիալական աշխատողների համար, ինչպես նաև իրավապահ համակարգի այլ ներկայացուցիչների համար՝ քրեաիրավական ոլորտում երեխայակենտրոն և երեխայազգայուն մոտեցումների կերառելիությունն ապահովելու վերաբերյալ։
5. Համալիր ծրագրով նախատեսվում է վերանայել Աբովյան քրեակատարողական հիմնարկում գտնվող երեխաների պահման պայմանների չափորոշիչները և ապահովել երեխաների հետ աշխատող մասնագիտական մարդկային ներուժի զարգացումը ու վերանայել երեխաների հետ աշխատանքի ընթացակարգերը։
6. Տնային կալանքի տակ գտնվող երեխաների շարունակական կրթության ապահովման նպատակով նախատեսվում է մշակել հատուկ ընթացակարգ։
7. Հաշվի առնելով Եվրոպայի Խորհրդի սեռական շահագործումից և սեռական բռնությունից երեխաների պաշտպանելու կոնվենցիայի (Լանզարոտեյի)[[38]](#footnote-38) դրույթները, նախատեսվում է իրականացնել հանրակրթական, առողջապահական և քրեաիրավական ոլորտներում աշխատող հոգեբանների վերապատրաստում՝ երեխաների և ծնողների շրջանում սեռական բռնության և սեռական չարաշահման կանխարգելման վերաբերյալ խորհրդատվություններ անցկացնելու համար, ինչպես նաև ուսումնասիրել երեխաների նկատմամբ սեռական բռնության կատարման հակում ունեցող անձանց համար կանխարգելիչ և միջամտության ծրագրերի իրականացման միջազգային փորձը և ներդնել համապատասխան ընթացակարգեր։

**Ակնկալվող արդյունք․**

1. Միջոցառումների արդյունավետ իրականացման պարագայում նախատեվում է՝
2. Իրավապահ մարմինների հետ առնչվող երեխաների շրջանում զգալիորեն բարձրացնել այն երեխաների թիվը, ում հետ աշխատանքներն իրականացվել են բացառապես երեխայակենտրոն միջավայրում և երեխայազգայուն մոտեցումներով։
3. Բարնահուս կենտրոնների, երեխայակենտրոն ֆիզիկական միջավայրով հագեցած քննչական մարմինների, ինչպես նաև վերապատրաստված հոգեբանների, սոցիալական աշխատողների, քրեաիրավական ոլորտի մասնագետների քանակի աճ։
4. Իրավախախտ բոլոր անչափահասների կրթության շարունակականության ապահովում։

**Ուղղակի արդյունք 1․4․ Աղետների ռիսկի կանխարգելում, շրջակա և ֆիզիկական անվտանգ միջավայրի ապահովում, դիմակայուն և երեխայակենտրոն գործիքակազմերի ներդնում**

1. Սույն ուղղակի արդյունքին հասնելու համար հաշվի են առնված ՀՀ կառավարության 2023 թվականի հոկտեմբերի 5-ի N 1717 - Լ որոշմամբ հաստատված «Աղետների ռիսկի կառավարման» 2023-2030 թվականների ռազմավարության մի շարք գործողություններ։ Ստորև ներկայացված են այն լրացուցիչ միջոցառումները, որոնք կնպաստեն խնդրի առավել համապարփակ լուծմանը[[39]](#footnote-39)։
2. Նշված խնդիրները լուծելու նպատակով նախատեսվում է կլիմայի փոփոխությամբ պայմանավորված՝ առավել խոցելի համայնքներում կազմակերպել աղետների վերաբերյալ իրազեկման արշավ-դասընթացներ երեխաների համար։
3. Նախատեսվում է իրականացնել բնապահպանական մտածելակերպ և վարքագիծ ձևավորող ու զարգացնող, ինչպես նաև իրազեկվածության մակարդակը բարձրացնող դասընթացներ և միջոցառումներ երեխաների համար։
4. Հաշվի առնելով երեխաների դերը բնության պահպանման գործում, նախատեսվում է մշակել և իրականացնել տարբեր թիրախային խմբերի համար բնապահպանական թեմաներով կրթական մոդուլներ։
5. Գործող և առաջիկայում նախատեսվող ապաստարաններում և թաքստոցներում ավելացնել անհրաժեշտ և պատշաճ պայմաններ ունեցողների քանակը, որոնք հաշվի են առնում երեխաների՝ այդ թվում հաշմանդամություն ունեցող երեխաների կարիքները։

**Ակնկալվող արդյունք․**

1. Միջոցառումների արդյունավետ իրականացման պարագայում նախատեվում է՝
2. Կլիմայի փոփոխության և բնապահպանական թեմաների շուրջ իրազեկվածության բարձրացում երեխաների և դեռահասների։
3. Երեխաների, այդ թվում հաշմանդամություն ունեցող երեխաների կարիքներին համապատասխանեցված ապաստարանների և թաքստոցների թվի աճ։

**V. ՆՊԱՏԱԿ 2. Հավասար հնարավորությունների ապահովում և երեխաների սոցիալական ընդգրկման խթանում**

**Հիմնախնդիրներ**

1. **Կրթության** իրավունքը երեխայի հիմնարար իրավունքներից է, և Հայաստանի Հանրապետությունում ապահովվում է կրթության իրավունքը` անկախ ազգությունից, ռասայից, սեռից, լեզվից, դավանանքից, քաղաքական կամ այլ հայացքներից, սոցիալական ծագումից, գույքային դրությունից կամ այլ հանգամանքներից:
2. Նախադպրոցական կրթության ոլորտի ուսումնասիրությունները վկայում են, որ երեխաների նախադպրոցական կրթության իրացումը անգամ սահմանված կարգով հերթագրման պարագայում հաճախ մնում է չիրացված[[40]](#footnote-40): Համաձայն ՀՀ Կրթության, գիտության, մշակույթի և սպորտի նախարար Ժաննա Անդրեասյանի տեղեկացման` 2019 թվականի ավարտին նախադպրոցական կրթության ոլորտում 0-5 տարեկան երեխաների ընդգրկվածության միջին ցուցանիշը 34,7 տոկոս է եղել: Ընդ որում` ակնհայտ տարբերություններ կան գյուղական և քաղաքային բնակավայրերի ընդգրկվածության ցուցանիշների միջև (39,6 տոկոս` քաղաքներում, 25,4 տոկոս` գյուղական բնակավայրերում): Հատկանշական է, որ առավել բարձր է 3-5 տարեկան երեխաների ընդգրկվածությունը, որը կազմել է 64,4 տոկոս:
3. Հաշմանդամություն ունեցող երեխաների մատչելի ու հասանելի նախադպրոցական կրթություն ստանալու իրավունքի իրացման համատեքստում, բացի համայնքներում բավարար քանակի հաստատությունների ապահովումից, անհրաժեշտ է նաև վերջիններիս հարմարեցվածությունը և կրթության առանձնահատուկ պայմանների կարիք ունեցող երեխաների հետ աշխատելու հմտություններ և գիտելիք ունեցող բավարար թվով մասնագետների առկայությունը։
4. «Կրթության մասին» ՀՀ օրենքի 18-րդ հոդվածի 7-րդ մասի համաձայն[[41]](#footnote-41)՝ Հայաստանի Հանրապետությունում տասներկուամյա միջնակարգ կամ նախնական (արհեստագործական) մասնագիտական կամ միջին մասնագիտական կրթությունը պարտադիր է մինչև սովորողի 19 տարին լրանալը, եթե այդ իրավունքը չի իրացվել ավելի վաղ: Ըստ ՀՀ վիճակագրական կոմիտեի տվյալների, 2022 թվականին ընդհանուր հանրակրթական համակարգում երեխաների ընդգրկվածությունը համապատասխան տարիքի երեխաների թվաքանակից կազմել է 82․8 տոկոս, իսկ աշակերտների և ուսանողների (պետական և ոչ պետական հանրակրթական նախամասնագիտական, միջին և բարձրագույն մասնագիտական ուսումնական հաստատությունների) ընդգրկվածությունը համապատասխան տարիքի բնակչության թվաքանակից կազմել է 76․3 տոկոս[[42]](#footnote-42)[[43]](#footnote-43)։
5. Խնդրահարույց են տնային ուսուցման չիրականացման հետևանքով պարտադիր կրթությունից դուրս մնալու դեպքերը, քանի որ հաճախ կատարվում են միայն տնային ուսուցման ձևական պահանջները՝ առանց բովանդակային և փաստացի ուսուցման[[44]](#footnote-44)։
6. Երեխաների պարտադիր կրթությունից դուրս մնալը պայմանավորված է տարբեր պատճառներով` կրթության առանձնահատուկ պայմանների կարիք ունենալու, այդ թվում՝ երեխայի հաշմանդամություն ունենալու, ծնողների ոչ բավարար իրազեկվածության, գործող անհետևողական կառուցակարգերի, սոցիալական անապահովության և դրանով պայմանավորված՝ աշխատանքի մեջ ներգրավվելու, այլ երկրից տեղափոխված երեխաների կրթությունը հավաստող փաստաթղթերի ճանաչելիության, երեխայի կողմից կրթություն ստանալու ցանկության բացակայության, և մի շարք այլ պատճառներով[[45]](#footnote-45)։
7. Խնդրահարույց է, որ դեռևս կրթության առանձնահատուկ պայմանների կարիք ունեցող որոշ երեխաներ շարունակում են կրթություն և որոշ դեպքերում նաև շուրջօրյա խնամք ստանալ հատուկ հանրակրթական հաստատություններում։ Նման մոտեցումը չի բխում համընդհանուր ներառականության ապահովման քաղաքականությունից։
8. Առանձնակի ուշադրության ենթակա է կրթության, առանձնահառուկ պայմանի կարիք ունեցող երեխային կրթական միջավայրում և ցերեկային խնամքի, վերականգնողական կենտրոններում տրամադրվող ծառայություններում վերածածկերի բացառումը և երեխայի լավագույն շահի հաշվի առնումը։
9. Հատկանշական է, որ Երեխայի իրավունքների պաշտպանության ազգային հանձնաժողովին կից ստեղծված երեխայի իրավունքների մասնակցությամբ աշխատանքային խումբը 2023 թվականին վեր է հանել այն հիմնական խնդիրները, որոնց բախվում են երեխաները կրթության իրավունքն իրացնելիս։ Աշխատանքային խմբում ընդգրկված են եղել նաև երեխաներ, որոնք խնամք են ստանում շուրջօրյա խնամքի հաստատություններում։ Երեխաները բարձրաձայնել են խնդիրներ ինչպես տնային ուսուցմանը, այնպես էլ կրթական միջավայրի անմատչելիության և թիրախավորման, խտրական մոտեցում ենթադրող դեպքերի վերաբերյալ։
10. **Առողջության պահպանման** իրավունքի իրացումը կենտրոնական նշանակություն ունի երեխաների ներուժի լիարժեք զարգացման համար։
11. Առողջապահության նախարարի 2020 թվականի մարտի 3-ի թիվ 1068-Լ հրամանով[[46]](#footnote-46) հաստատվել են զարգացման հապաղումներ ունեցող երեխաների վաղ հայտնաբերման, վաղ միջամտության և վերականգնողական ծառայությունների իրականացման կարգերը, մանկական արտահիվանդանոցային վերականգնողական կենտրոնի (ծառայություն, բաժանմունք) անձնակազմի աշխատանքի ընդհանուր նկարագիրը։
12. Այդուհանդերձ, մի շարք ուսումնասիրություններ վկայում են, որ առկա է առողջապահական ծառայությունների հասանելիության և որակի տարբերություն քաղաքային և գյուղական բնակավայրերի միջև[[47]](#footnote-47):
13. Մինչև 5 տարեկան երեխաների շրջանում գերքաշություն ունենալու տարածվածություն ցուցանիշը կազմում է 14 տոկոս, ինչը ցույց է տալիս վերջին տասնամյակում այս ցուցանիշի աճի միտումը[[48]](#footnote-48)։
14. Ըստ ՄԱԿ-ի Պարենի համաշխարհային ծրագրի Հայաստանում վերջին չորս տարվա ընթացքում գրանցվել է պարենային անապահովության մակարդակի 12 տոկոս աճ[[49]](#footnote-49):
15. «Բնակչության բժշկական օգնության և սպասարկման մասին» ՀՀ օրենքի 2-րդ հոդվածի համաձայն[[50]](#footnote-50)՝ պալիատիվ բժշկական օգնությունը կյանքին վտանգ սպառնացող և անբուժելի հիվանդություն ունեցող պացիենտի և նրա ընտանիքի կյանքի որակի բարելավմանն ուղղված բժշկական օգնություն և սպասարկում է, որը նպատակ ունի մեղմելու պացիենտի ցավը, տառապանքը և հիվանդության հետ կապված ֆիզիկական, սոցիալ-հոգեբանական և այլ խնդիրները։ Առողջապահության նախարարության կողմից 2023 թվականից պատվիրակված ծառայությունների միջոցով իրականացվում է տնային պայմաններում մոբիլ բժշկական բրիգադի միջոցով պալիատիվ ծառայության տրամադրում կյանքի վերջին փուլում գտնվող և կամ կյանքի որակն էապես սահմանափակող հիվանդություններ ունեցող երեխաներին։ Պալիատիվ խնամքի միջազգային նորմերին համապատասխան կենտրոնի ստեղծումը և ծառայությունների որակի ու ծածկույթի ընդլայնումը զգալիորեն կբարելավի այս ոլորտի հիմնախնդիրները՝ մասնավորապես պետության լրիվ խնամքի ներքո գտվող երեխաների համար՝ ապահովելով կարիքին համապատասխան մասնագիտական ծառայություն և նպաստելով խնամարկյալների կյանքի որակի բարձրացմանը։
16. **Հաշմանդամությունը** հանդիսանում է նորածին երեխաների մանկալքության հիմնական պատճառներից մեկը։ Հայաստանի Հանրապետության առողջապահության նախարարության տվյալներով՝ Հայաստանի Հանրապետության բժշկական կազմակերպություններում 2018-2022 թվականների ընթացքում արձանագրվել է հաշմանդամության պատճառով նորածին երեխաների մանկալքության 53 դեպք (առավել հաճախ հանդպել են կենտրոնական նյարդային համակարգի բնածին ախտահարումներ, դաունի համախտանիշ ախտորոշումները):
17. Չկան հստակ կարգավորումներ՝ բուժհաստատությունում առանց ծնողի կամ այլ օրինական ներկայացուցչի բուժում ստացող երեխաների համար խնամողի ծառայության ապահովման համար և գործնականում հարցերը կարգավորվում են միջգերատեսչական համագործակցության միջոցով՝ հաճախ ապավինելով սոցիալական գործընկերությանը։
18. Ծնողների պարտադիր մասնակցության պահանջի վերաբերյալ ճկուն մեխանիզմների բացակայությունը, որոշ դեպքերում, սահմանափակումների է հանգեցնում դեռահասների առողջապահության հասանելիության և առողջապահական խնդիրների վաղ հայտնաբերման տեսանկյունից։
19. Ըստ դպրոցահասակ երեխաների շրջանում իրականացված հետազոտության, դեպրեսիայի (ընկճախտի) նշաններ առկա են եղել 11 տարեկան երեխաների 15 տոկոսի շրջանում, 15 տարեկանների 35 տոկոսի և 17 տարեկանների 34 տոկոսի շրջանում[[51]](#footnote-51)։
20. Համաձայն Առողջապահության նախարարության տվյալների, վերջին տարիներին նկատվում է հոգեկան և վարքի խանգարումներով երեխաների թվի աճ։ Այդպիսի երեխաների թիվը 2020 թվականին կազմել է 1382, իսկ 2022-ին` 1796։
21. **Երեխաների սոցիալական աջակցության** և կենսամակարդակի ահովման իրավունքը սահմանված է ՄԱԿ-ի «Երեխայի իրավունքների մասին» կոնվենցիայի 27-րդ հոդվածով, ընդգծելով, որ մասնակից պետությունները ճանաչում են յուրաքանչյուր երեխայի՝ իր ֆիզիկական, մտավոր, հոգևոր, բարոյական և սոցիալական զարգացման համար անհրաժեշտ կենսամակարդակի իրավունքը:
22. Համաձայն Հայաստանի Հանրապետության վիճակագրական կոմիտեի 2023 թվականին հրապարակած «Հայաստանի սոցիալական պատկերը և աղքատությունը» զեկույցի, 2022 թվականին մանկական աղքատության մակարդակը կազմել է 32․3 տոկոս, իսկ ծայրահեղ աղքատության մակարդակը կազմել է 1,9 տոկոս[[52]](#footnote-52)։
23. Թեև երեխա ունեցող տնային տնտեսությունների 31․8 տոկոսը 2021 թվականին ստացել է սոցիալական աջակցության նպաստի որևէ տեսակ, սակայն այդ նպաստների չափերը, թիրախային ընդգրկումը, բաշխվածությունը և համարժեքությունը չեն նպաստում մանկական աղքատության հաղթահարմանը[[53]](#footnote-53)։
24. Բացակայում են հարկային կամ այլ խրախուսման մեխանիզմներ, որոնք կխթանեին երեխաներին և նրանց ընտանիքներին սոցիալական աջակցության և ծառայության տրամադրման գործընթացում մասնավոր սեկտորի առավել արդյունավետ ներգրավումը ։
25. Գործող և նախագծվող ներդրումային ծրագրերում բացակայում են երեխայակենտրոն բաղադրիչների պահպանման պարտադիր սկզբունքը։
26. Ընդլայնվել է երեխաների խնամքի ցերեկային ծառայությունների ծածկույթը՝ սպասարկելով արդեն ավելի քան 4000 շահառու երեխաների և նրանց ընտանիքների։ Սակայն ծառայությունների որակի տեսանկյունից լավարկման կարիք ունեն միասնական չափորոշիչների հիման վրա գործող վերահսկողության մեխանիզմները, ծառայության մատչելիության և հասանելիության խնդիրը ևս շարունակում է լինել խնդրահարույց՝ հաշվի առնելով կյանքի դժվարին իրավիճակում հայտնված՝ այդ թվում հաշմանդամություն ունեցող, ինչպես նաև Լեռնային Ղարաբաղից բռնի տեղահանման արդյունքում Հայաստանի Հանարապետություն տեղափոխված շուրջ 30․000 երեխաների թիվը (որից՝ 291-ը հաշմանդամություն ունեցող)։
27. **Ապաինստիտուցիոնալացումը** և այլընտրանքային խնամքի զարգացումը երեխայի ընտանիքում ապրելու իրավունքի իրացման պետական քաղաքականության հիմնական ուղղություններից է։ Բացի այդ, ինչպես օրենսդրական նախաձեռնությունների, այնպես էլ սույն ծրագրի ընդունման արդյունքում պետությունը կկարողանա անհրաժեշտ և համապատասխան միջոցներ ձեռնարկել առանց ուղեկցողի, փաստացի առանց ծնողական խնամքի մնացած երեխաների անհրաժեշտ խնամքն ու աջակցությունն ապահովելու՝ այդ թվում նրանց պաշտպանելու անուշադրությունից, բռնությունից, շահագործումից, ինչը սպառնալիք նրանց հիմնարար իրավունքներին՝ կյանքի, ֆիզիկական և հոգեբանական անձեռնմխելության, մարդկային արժանապատմության ապահովման իրավունքին։
28. Վերջին տարիներին Աշխատանքի և սոցիալական հարցերի նախարարության կողմից իրականացվող բազմաթիվ բարեփոխումների արդյունքում շեշտակի աճել են խնամատար ընտանիքում խնամքի կազմակերպման հնարավորություն ընձեռող միջոցառման ծավալները, տրամադրվել են ճգնաժամային աջակցության ծառայություններ՝ ընտանիքից երեխայի երկարաժամկետ բաժանման ռիսկը կանախարգելելու նպատակով (տարեկան միջինում շուրջ 115 երեխա ծառայություն է ստանում ճգնաժամային աջակցության կենտրոններում)։ Կայուն զարգացման նպատակների իրականացման ուղղությամբ Հայաստանի կողմից 2018-2020 թվականների ընթացքում նախաձեռնված քայլերի վերաբերյալ զեկույցում ևս նշվում է, որ Հայաստանը 2017 թվականին իրականացնելով Ընտանեկան օրենսգրքում փոփոխություններ հիմնովին փոխել է խնամատարության ինստիտուտը, իսկ արդեն 2019 թվականին ընդունվել են մի շարք որոշումներ, որոնց արդյունքում բարելավվել է երեխաների խնամքի այս եղանակը։ Որպես դրական առաջընթաց զեկույցում հատուկ շեշտադրվել է խնամատար ծնող դառնալ ցանկացող անձանց կարողությունների հզորացմանն ուղղված ջանքերը, ինչպես նաև մասնագիտացված, ճգնաժամային և արձակուրդային խնամատարության եղանակների ներդրումը՝ ի աջակցություն առողջական խնդիրներ ունեցող երեխաների իրավունքների իրացման[[54]](#footnote-54)։
29. Այնուամենայնիվ, դեռևս սոցիալական պաշտպանության և հատուկ հանրակրթական համակարգերի հաստատություններում, ինչպես նաև մասնավոր կազմակերպություններում շարունակվում է շուրջօրյա խնամքի ծառայությունների տրամադրումը շուրջ 1200 երեխայի համար։ Մասնավորապես ԱՍՀՆ ենթակայությամբ գործող երեխաների շուրջօրյա խնամք տրամադրող հաստատություններում 2024 թվականի մայիսի 1-ի դրությամբ խնամք են ստանում 592 շահառու, որոնցից 372-ը երեխա են, 220-ը 18 տարեկանը լրացած անձինք, երեխաներին շուրջօրյա խնամք տրամադրող ոչ պետական հաստատություններում նույն ժամանակահատվի դրությամբ խնամք են ստանում 162 երեխա, որոնցից հաշմանդամություն ունեն 22-ը։
30. Այս հաստատություններում խնամվող երեխաների շրջանում հաշմանդամություն ունեցող երեխաներն են։ Մասնավորապես՝ ԱՍՀՆ ենթակայությամբ գործող երեխաների շուրջօրյա խնամք տրամադրող հաստատություններում խնամվող երեխաներից 287-ը (շուրջ՝ 79%) հաշմանդամություն ունեցող երեխաներ են, երեխաներին շուրջօրյա խնամք տրամադրող ոչ պետական հաստատություններում խնամք ստացող երեխաներից հաշմանդամություն ունեն 22-ը։ Այս երևույթի պատճառներից են ծնողների մոտ համապատասխան հմտությունների, համայնքներում երեխայի համար անհրաժեշտ սոցիալ-վերականգնողական աջակցության ծառայությունների բացակայությունը, հաշմանդամության հետևանքով առաջացող հավելյալ ծախսերի և տրամադրվող սոցիալական նպաստների անհամարժեքությունը, կենսագործունեության և կենցաղային պատշաճ պայմանների բացակայությունը, սոցիալական նորմերը, խարանը և այլն։
31. Խնամակալության և հոգաբարձության խնամքի մոդելի շրջանակներում դեռևս չի իրականացվում երեխաների ամբողջական հաշվառում, առկա չեն խնամքի մոնիթորիգի չափորոշիչները, ինչպես նաև սահմանված չեն ընտանիքների խրախուսման կամ աջակցության մեխանիզմները։
32. Վերջին տարվա ընթացքում խնամատար ընտանիքում խնամք ստացող երեխաների քանակը հասել է աննախադեպ բարձր ցուցանիշի՝ 152, որից ընդամենը 12 են հաշմանդամություն ունեցող երեխաներ։ Ըստ տարիների՝ խնամատարության հանձնված երեխաների թիվն ունի հետևյալ պատկերը՝ 2018 թվ.- 38 երեխա, 2019 թվ. – 50 երեխա, 2020 թվ.-66 երեխա, 2021 թվ.- 87 երեխա, 2022 թվ.-106 երեխա, 2023 թվ. -155 երեխա։ Բարելավման կարիք ունեն մասնագիտական, ճգնաժամային և արձակուրդային խնամատարությունը խթանող մեխանիզմները ։ Վերանայման ենթակա է նաև ինստիտուտի բոլոր կառուցակարգերը՝ խնամքի այս եղանակի նկատմամբ հարաճուն հետաքրքրությանը զուգահեռ հնարավոր ռիսկերը կանխելու, երեխաների խնամքի արդյունավետությունն ապահովելու և երեխայակենտրոն մոտեցումները ավելացնելու նպատակով։
33. Առանց ծնողական խնամքի մնացած երեխաների ընտանիքահենք այլընտրանքային ծառայությունների կազմակերպման անհնարինության դեպքում, երեխայի խնամքը փոքր խմբային տներում կազմակերպելու նպատակով բավարար չէ այս մոդելով գործող ծառայության ծածկույթը ։ Ըստ էության ապաինստիտուցիոնալացմանն ուղղված արդեն իսկ իրականացված քայլերին ժամանակն է, որ գումարվեն նաև այս ուղղված միջոցառումները և երբ ըստ երեխայի անհատական սոցիալական ծրագրի ընտանիքի հետ վերամիավորման նպատակով իրականացված քայլերը արդյունավետ չեն և երեխայի խնամքը հնարավոր չէ տվյալ փուլում կազմակերպել ընտանեկան տիպի այլընտրանքային խնամքի այլ եղնակում՝ դիտարկվի երեխաների խնամքը փոքր խմբային տան միջոցով կազմակերպելու հարցը, ինչը կնպաստի վերջիններիս ինտեգրմանը և իրավունքների իրացմանը։
34. Հաշմանդամություն ունեցող երեխաների համար մատչելի և որակյալ համայնքահենք կրթության, առողջության պահպանման և սոցիալական ծառայությունների ապահովումը Հայաստանի Հանրապետության պետական քաղաքականության գերակա ուղղություններից է։
35. 2023 թվականի դեկտեմբերի 31-ի դրությամբ Հայաստանի Հանրապետությունում հաշվառված է հաշմանդամություն ունեցող շուրջ 9320 երեխա։
36. Չնայած վերջին տարիներին իրականացված բարեփոխումներին, կյանքի բոլոր ոլորտներում անկախ ապրելու և համայնքում ներառվելու իրավունքի լիարժեք ապահովման նպատակով առկա է կրթության, առողջության պահպանման, սոցիալական պաշտպանության և այլ ոլորտներում հասանելիության և մատչելիության բարձրացմանն ուղղված լրացուցիչ միջոցառումների անհրաժեշտություն։
37. Բավարար չեն կարիքների խորքային գնահատման հիման վրա տնային պայմաններում տրամադրվող թիրախային ծառայությունները հաշմանդամություն ունեցող երեխաների համար։
38. Հաշմանդամություն ունեցող երեխաների համար անվճար վերականգնողական ծառայությունների պահանջարկի աճի պայմաններում, ինչպես նաև տրամադրվող ծառայությունների շարունակականության ապահովման տեսանկյունից առկա է պետպատվերի ծավալների ընլայնման անհրաժեշտություն
39. Երեխայի լսված լինելու իրավունքի արդյունավետ իրացման նպատակով վերջին տարիներին կատարվել են գործուն քայլեր։ «Երեխայի իրավունքների և երեխայի պաշտպանության համակարգի մասին» նոր օրենքի նախագծի 28-րդ հոդվածով սահմանվել է հետևյալը. «Երեխան իրավունք ունի ազատ արտահայտելու իր կարծիքը, որը, երեխայի տարիքին և հասունության մակարդակին համապատասխան, հաշվի է առնվում իրեն վերաբերող հարցերում»:

Այդուհանդերձ, առկա չեն գործուն ուղեցույցներ և ընթացակարգեր՝ երեխաների տարիքին և հասունության մակարդակին համապատասխան կարծիքը հաշվի առնելու վերաբերյալ, որի արդյունքում առանց տարիքային սահմանափակման երեխայի տեսակետը հաշվի առնելու կոնվենցիոն պահանջը դեռ լայն կիրառություն չունի պրակտիկայում։ Գործնականում իրականացված վերապատրաստումների, ոլորտային պետական քաղաքականության արդյունքում առկա է դրական դինամիկա երեխաների մասնակցության առումով, որի վկայություններից է երեխաների մասնակցություն երեխայի իրավունքների պաշտպանության ազգային հանձնաժողովին, որն ամրագրվել է նաև համապատասխան օրենսդրական կարգավորմամբ։ Ավելին, Աշխատանքի և սոցիալական հարցերի նախարարությունն արդեն իսկ ունի փորձառություն՝ երեխաներին վերաբերող օրենսդրական կարգավորումները երեխաների հետ քննարկելու և վերջիններիս կարծիքը հաշվի առնելու առնչությամբ։ Որպես օրինակ նշենք **երեխաների խնամք և պաշտպանություն իրականացնող հաստատություններում երեխաների խնամքի և դաստիարակության համար անհրաժեշտ պետական սոցիալական նվազագույն չափորոշիչներում 2024 թվականի հունվարին կատարված փոփոխությունները, որտեղ հաշվի էին առնվել երեխայակենտրոն մոտեցումների և գործիքակազմի կիրառմամբ**  երեխաների հետ տեղի ունեցած քննարկումների արդյունքներըԱյնումանենայնիվ, այս ամենին հարկավոր է տալ համակարգային բնույթ՝ հատուկ շեշտադրելով նաև տարբեր հիմքերով պայմանավորված կարծիքն արտահայտելու հնարավորություն չունեցող երեխաների լավագույն շահը հաշվի առնելու մեխանիզմներին։ Անհրաժեշտ է նաև մշակել երեխաներին անմիջականորեն վերաբերող մի շարք կենտրոնական փաստաթղթերի, այդ թվում սույն համալիր ծրագրի՝ երեխաների համար մատչելի և հասանելի լեզվով ու ոճով տարբերակը։

1. Հաշվի առնելով վերը շարադրված հիմնախնդիրները, համալիր ծրագրի երկրորդ Նպատակի շրջանակներում մշակվել է վեց ուղղակի արդյունք, որոնց հասնելու հիմնական ուղղությունները ներկայացված են ստորև։

**Ուղղակի արդյունք 2․1 Հավասարապես հասանելի, ներառական, անվտանգ և որակյալ կրթություն բոլոր երեխաների համար**

1. Սույն ուղղակի արդյունքին հասնելու համար հաշվի են առնված «Հայաստանի Հանրապետության կրթության մինչև 2030 թվականի զարգացման պետական ծրագիրը» հաստատելու մասին օրենքից բխող մի շարք գործողություններ[[55]](#footnote-55)։ Ստորև ներկայացված են այն լրացուցիչ լրացուցիչ միջոցառումները, որոնք կնպաստեն խնդրի առավել համապարփակ լուծմանը։
2. Նախատեսվում է վերանայել տնային ուսուցման մեջ գտնվող երեխաների կրթության ապահովման վերահսկողության և մշտադիտարկման գործիքակազմը՝ կրթության իրավունքի լիարժեք և փաստացի ապահովման նպատակով։
3. Տնային ուսուցման դեպքում, նախատեսվում է իրականացնել ծնողների վերապատրաստումներ՝ իրենց երեխաների կրթական գործընթացում առավել արդյունավետ աջակցություն ապահովելու նպատակով։
4. Սոցիալական աշխատանք կիրականացվի կրթության առանձնահատուկ պայմանների կարիքի կասկածի դեպքում այն ծնողների հետ, որոնք ցուցաբերում են պասիվության կամ փորձում անտեսել խնդիրը։
5. Կմշակվեն հեռավար ուսուցման մատչելիությունն ապահովող մի շարք միջոցառումներ։
6. Կիրականացվեն անհրաժեշտ փոփոխություններ իրավական ակտերում, տնային կալանքի մեջ գտնվող երեխաների կրթության իրավունքի անխափան իրացումն ապահովելու նպատակով։
7. Հաշվի առնելով հատուկ հանրակրթական ուսումնական հաստատություններում շուրջօրյա խնամքի առանձնահատկությունները, նախատեսվում է իրականացնել հատուկ դպրոցներում երեխաների կարգավիճակի հստակեցում և համապատասխան քայլերի մշակում՝ մինչև այդ հաստատությունների վերակազմավորումը ռեսուրս կենտրոնների։
8. Տրամադրվող ծառայությունների կրկնությունից խուսափելու նպատակով, նախատեսվում է հստակեցնել տարածքային մանկավարժահոգեբանական կենտրոնների, առողջապահական վերականգնողական կենտրոնների և սոցիալական հոգացության ցերեկային կենտրոնների կողմից տրամադրվող ծառայությունների տեսակները։
9. Կյանքի դժվարի իրավիճակում հայտնված երեխաների ընտանիքներին կտրամադրվեն «Դեպի դպրոց» վաուչերներ՝ դպրոցական պարագաների և գրենական պիտույքների ձեռք բերման նպատակով։
10. **Ակնկալվող արդյունքներ․**
11. Միջոցառումների արդյունավետ իրականացման պարագայում նախատեվում է՝
12. Բացառել կամ էապես նվազեցնել երեխաների դուրս մնալը տասներկուամյա միջնակարգ կամ նախնական (արհեստագործական) մասնագիտական կամ միջին մասնագիտական պարտադիր կրթությունից։
13. Բարձրացնել տնային ուսուցման որակն ու արդյունավետությունը՝ կիրառվող գործիքակազմի լավարկման և ծնողների գիտելիքների բարձրացման միջոցով։
14. Ապահովել նախադպրոցական տարիքի բոլոր երեխաների ընդգրկվածությունը նախակրթարաններում։
15. Ապահովել երեխայի լավագույն շահը հատուկ հանրակրթական ուսումնական հաստատությունների վերակազմաորման գործընթացում։

**Ուղղակի արդյունք 2․2․ Առողջապահական ծառայությունների, կանխարգելման, բուժօգնության և խնամքի ապահովում բոլոր երեխաների համար**

1. Սույն ուղղակի արդյունքին հասնելու համար հաշվի են առնված ՀՀ կառավարության 2023 թվականի փետրվարի 9-ի N 174-Լ որոշմամաբ հաստատված «Հայաստանի Հանրապետության առողջապահության համակարգի 2023-2026 թվականների զարգացման»[[56]](#footnote-56), ինչպես նաև «Վերարտադրողական առողջության բարելավման, պերինատալ կորուստների նվազեցման և առողջապահական գործոնով պայմանավորված ծնելիության բարելավման 2024-2026 թթ. ծրագիր" ՀՀ Կառավարության որոշման Նախագծում ներառված մի շարք գործողություններ։ Ստորև ներկայացված են այն լրացուցիչ միջոցառումները, որոնք կնպաստեն խնդրի առավել համապարփակ լուծմանը։
2. Համալիր ծրագրի միջոցառումներով նախատեսվում է բարելավել երեխաների առողջական խնդիրների վաղ հայտնաբերումն ու վաղ միջամտությունը, մասնավորապես՝ վերապատրաստելով առաջնային օղակի բժշկական աշխատողներին՝ զարգացման հապաղման, թերսնուցման և գերքաշության, հոգեկան և հոգեբուժական խնդիրներ ունեցող երեխաների վաղ հայտնաբերման, վաղ միջամտությունների և անհրաժեշտության դեպքում ուղղորդման թեմաներով։
3. Նախատեսվում է նաև վերանայել տարիքին և կարիքին համապատասխան սննդի չափորոշիչները։
4. Հաշվի առնելով ծանր առողջական խնդիրներ ունեցող երեխաների թիվը, մասնավորապես՝ մասնագիտացված շուրջօրյա հաստատություններում, նախատեսվում է ապահովել դժվարամատչելի բժշկական ծառայությունների լիարժեք հասանելիությունը շուրջօրյա խնամք ստացող բոլոր երեխաների համար։
5. Առաջարկվում է ստեղծել երեխաների պալիատիվ խնամքի միջազգային նորմերին համապատասխան կենտրոն և ծառայությունների ընդլայնում՝ հատկապես պետության շուրջօրյա հոգածության տակ գտնվող երեխաների համար։
6. Նախատեսվում է իրականացնել կանոնավոր տվյալների հավաքագրում E-health հարթակից և իրականացնել տարանջատված վերլուծություն՝ երեխաների սնուցման, աճի, պատվաստումների, զարգացման, վնասվածքների, պատահարների, անչափահաս հղիների/ծնողների, հոգեկան առողջության և երեխաների այլ տվյալների վիճակագրության հիման վրա։
7. Հաշվի առնելով սնուցման խնդիրների լուծման հարցում համապատասխան գիտելիքների առկայության կենտրոնական նշանակությունը, կիրականացվեն իրազեկման արշավներ ծնողների և երեխաների շրջանում՝ երեխաների և դեռահասների առողջ սնուցման և սնուցման խնդիրների բացասական ազդեցության շուրջ։
8. Կանխարգելիչ աշխատանքների կտարվեն երեխաների և դեռահասների շրջանում թմրանյութերի, հոգեմետ (հոգեներգործուն) նյութերի, դրանց պատրաստուկների և պրեկուրսորների, ալկոհոլի և ծխախոտի օգտագործման դեմ ։
9. Նորածնային և մանկական մահացության նվազեցման նպատակով կընդլայնվի նորածինների ինտենսիվ խնամքի և վերակենդանացման որակյալ ծառայությունների ծածկույթը։
10. Կիրականացվեն անվտանգ ծնողավարության շուրջ հանրային իրազեկման միջոցառումներ։
11. Մանկալքության կանխարգելման նպատակով կուսումնասիրվեն մանկալքության պատճառ հանդիսացող տիպային հիվանդության պատճառները և կդիտարկվի համապատասխան սքրինինգների ընդլայնման հնարավորությունը։
12. Նախատեսվում է նաև ապահովել խնամողի ծառայություն բուժհաստատությունում բուժվող և առանց խնամակալի (կամ խնամակալի կողմից խնամքի իրականացման հնարավորության բացակայության դեպքում) երեխայի համար։
13. Նախատեսվում է վերանայել դեռահասների համար առողջապահության հասանելիության մեխանիզմները՝ որոշ դեպքերում ծնողների մասնակցության պահանջի նկատմամբ ճկուն մեխանիզմների մշակման նպատակով (օրինակ՝ վերարտադրողական, հոգեբույժական խորհրդատվության, ստուգումներ և այլ նման դեպքերի համար)։
14. **Ակնկալվող արդյունքներ․**
15. Միջոցառումների արդյունավետ իրականացման պարագայում նախատեվում է՝
16. Ապահովել դժվարամատչելի բժշկական ծառայությունների լիարժեք հասանելիությունը շուրջօրյա խնամք ստացող բոլոր երեխաների համար։
17. Նվազեցնել նորածնային և մանկական մահացության դեպքերը։
18. Բարձրացնել երեխաների առողջության պահմանման նպատակով իրականացվող ծրագրերի արդյունավետությունը՝ երեխաների սնուցման, աճի, պատվաստումների, զարգացման, վնասվածքների, պատահարների, անչափահաս հղիների/ծնողների, հոգեկան առողջության խնդիրներ ունեցող երեխաների վերաբերյալ վիճակագրական տվյալների եռամսյակային վերլուծությունների հիման վրա։
19. Բարձրացնել երեխաների շրջանում առողջապահական խնդիրների վաղ հայտմաբերման և վաղ միջամտության արդյունավետությունը։
20. Նվազեցնել հաշմանդամության պատճառով մանկալքության դեպքերը։
21. Նվազեցնել թմրանյութերի, հոգեմետ (հոգեներգործուն) նյութերի, դրանց պատրաստուկների և պրեկուրսորների, ալկոհոլի և ծխախոտի օգտագործման դեպքերը երեխաների և դեռահասների շրջանում։

**Ուղղակի արդյունք 2․3․ Երեխաների և նրանց ընտանիքների սոցիալական աջակցության և համայնքահենք ծառայությունների որակի ու հասանելիության բարելավում**

1. Սույն ուղղակի արդյունքին հասնելու համար հաշվի են առնված «Ինտեգրված սոցիալական ծառայությունների» ենթառազմավարության նախագծի մի շարք գործողություններ։ Ստորև ներկայացված են այն լրացուցիչ միջոցառումները, որոնք կնպաստեն խնդրի առավել համապարփակ լուծմանը։
2. Երեխաներին տրամադրվող սոցիալական ծառայությունների որակը բարձրացնելու նապատակով նախատեսվում է բարձրացնել հանրային իրազեկվածությունը առկա ծառայությունների վերաբերյալ։
3. Կմշակվեն ծառայությունների որակի և ստանդարտացման չափորոշիչներ և կներդվի չափորոշիչների համապատասխանության վերահսկողության, որակական և քանակական մոնիթորինգի մեխանիզմ։
4. Կարևորելով բիզնեսի մասնակցությունը երեխաների բարեկեցության զարգացման գործում, նախատեսվում է մշակել խրախուսման մեխանիզմներ մասնավոր սեկտորին՝ երեխաներին և նրանց ընտանիքներին սոցիալական աջակցության և ծառայության տրամադրման գործընթացում առավել արդյունավետ ներգրավելու նպատակով։
5. Նախատեսվում է նաև առկա և նախագծվող ներդրումային ծրագրերում երեխայակենտրոնության բաղադրիչի ներառում (մասնավորապես բազմազավակ, հաշմանդամություն ունեցող երեխաների ընտանիքների համար)։
6. Հաշվի առնելով կյանքի դժվարին իրավիճակներում հայտնված երեխաներին և նրանց ընտանիքներին տրամադրվող ծառայությունների տեսակների և ծածկույթի լավարկման անհրաժեշտությունը, նախատեսվում է ստեղծել նոր ծառայություններ և ընդլայնել ցերեկային խնամքի կենտրոններում հաշմանդմություն ունեցող երեխաների համար անհրաժեշտ ծառայությունների տրամադրման հնարավորություն անկախ վերջիններիս ֆունկցիոնալության աստիճանից, այդ թվում ապահովել համապատասխան մարդկային ներուժ, պայմաններ, ուղեցույցներ և միջավայր։
7. Նախատեսվում է նաև մշակել ճգնաժամային իրավիճակներում արագ արձագանքի և սոցիալ-հոգեբանական ծառայությունների տրամադրման գործուն մեխանիզմներ, ինչպես նաև բարելավել պատրոնաժ ծառայությունը՝ դրա կարիքը ունեցող ծնողների և ընտանիքների համար։
8. Հաշվի առնելով երեխաների և ծնողների շրջանում վնասակար կախվածությունների տարածվածությունը, ինչպես նաև, համաձայն ՀՀ Առողջապահության նախարարության կողմից տրամադրված վիճակագրության, հոգեկան առողջության խնդիրներներով երեխաների թվի աճը, նախատեսվում է լավարկել ներազդող միջոցներից կախվածություն ունեցող երեխաների և ծնողների ռեաբիլիտացիոն ծառայությունները։
9. **Ակնկալվող արդյունքներ․**
10. Միջոցառումների արդյունավետ իրականացման պարագայում նախատեսվում է՝
11. Ընդլայնել կյանքի դժվարին իրավիճակներում հայնտված երեխաներին և նրանց ընտանիքներին տրամադրվող ծառայությունների տեսակները և ծածկույթը։
12. Բարելավել կյանքի դժվարին իրավիճակներում հայտնված երեխաներին և նրանց ընտանիքներին տրամադրվող ծառայությունների որակը՝ հստակ չափորոշիչների վրա հիմնված գործուն վերահսկողական համակարգի միջոցով։
13. Ընդլայնել մասնավոր սեկտորի ներգրավվածությունը՝ երեխաներին և նրանց ընտանիքիներին տրամադրվող սոցիալական աջակցության և ծառայությունների մատուցման գործում՝ խրախուսող մեխանիզմների ներդրման միջոցով։

**Ուղղակի արդյունք 2․4․ Այլընտրանքային խնամքի բարելավում և ապաինստիտուցիոնալացում**

1. Խնամակալության ինստիտուտի զարգացման և լավարկման նպատակով, նախատեսվում է իրականացնել խնամակալ և հոգաբարձու ընտանիքներում ապրող երեխաների ամբողջական հաշվառում՝ հիմք ընդունելով երեխայի պաշտպանության բարեփոխված համակարգին համահունչ ստեղծված տեղեկատվական համակարգի հնարավորությունները և հասանելիությունը երեխայի պաշտպանության բոլոր մակարդակներում, մշակել խնամակալ և հոգաբարձու ընտանիքների ընտրության չափորոշիչները, սահմանել խնամակալ և հոգաբարձու ընտանիքներում երեխաների խնամքի մոնիթորինգի չափորոշիչները, ըստ մշակված չափորոշիչների իրականացնել խնամակալ և հոգաբարձու ընտանիքներում ապրող երեխաների խնամքի պարբերական մոնիթորինգ։

Նախատեսվում է նաև մշակել և ներդնել խնամակալ և հոգաբարձու ընտանիքների խրախուսման մեխանիզմներ, ներառյալ ծառայությունների տրամադրում։

Խնամատարության ինստիտուտի զարգացման և լավարկման նպատակով, նախատեսվում է մշակել և ներդնել ճկուն մեխանիզմներ՝ մասնագիտական, ճգնաժամային և արձակուրդային խնամատարությունը առավել գրավիչ դարձնելու համար։

Նախատեսվում է նաև վերանայել գործող խնամատարության և որդեգրման կարգը՝ ամրագրելով երեխայակենտրոնության սկզբունքը։

1. Նոր և գործող ծառայությունների զարգացման նպատակով, նախատեսվում է ստեղծել կամ պատվիրակել հաստատություններում իրականացվող մասնագիտացված խնամքին այլընտրանք հանդիսացող համայնքահենք նոր ծառայություններ, ընդլայնել ընտանիքահենք և ընտանեկան տիպի այլընտրանքային խնամքի ծառայությունները, այդ թվում՝ փոքր տների միջոցով (ընտանեկան պայմաններում խնամքի կազմակերպման անհնարինության դեպքում), լավարկել ճգնաժամային կենտրոնների ծառայությունները հաշմանդամություն ունեցող երեխաների ծնողներին աջակցելու համար, բարելավել այլընտրանքային խնամքում գտնվող երեխաների համար անկախ կյանքի պատրաստման առկա միջոցառումների արդյունավետությունը։
2. Շարունակել շուրջօրյա խնամքի հաստատություններից երեխաների դուրսբերումը (ապաինստիտուցիոնալացման գործընթացը) և վերջիններիս խնամքի կազմակերպումն ընտանեկան միջավայրում, իսկ դրա անհնարինության դեպքում՝ փոքր խմբային տներում։
3. Դադարեցնել մինչև վեց տարեկան երեխաների (բացառություն սահմանելով կնհ ծանր ախտահարումներով պալիատիվ խնամքի կարիք ունեցող երեխաների, եթե վերջիններիս ընտանիքներին առաջարկված ծառայությունների արդյունքում անհնար է դիտվել միավորումը, այդ ժամանակահատվածում հնարավոր չի եղել նաև ընտանեկան տիպի այլընտրանքային խնամքի որևէ եղանակ և երեխայի խնամքը պահանջել է մասնագիտացված մոտեցում՝ ստացիոնար բժշկական հսկողությամբ) մուտքը շուրջօրյա երկարաժամկետ խնամքի հաստատություններ՝ վերջիններիս ընդգրկելով ընտանիքահենք ծրագրերի կամ այլընտրանքային խնամքի ընտանեկան տիպի եղանակներից որևէ մեկում՝ առաջնոդվելով երեխայի լավագույն շահով։
4. Կրճատել պետական ինստիտուցիոնալ հաստատությունների թիվը։
5. Նախատեսված է նաև լավարկել Հայաստանի Հանրապետություն մուտք գործող կամ գտնվող միգրանտ, փախստական, ապաստան հայցող, տեղահանված և փաստացի առանց ծնողական խնամքի մնացած երեխաների խնամքի ընթացակարգերը՝ հաշվի առնելով նաև Նախարարական կոմիտեի 2019 թվականի դիտարկումները պետություններին՝ առանց ուղեկցության և ընտանիքից անջատված երեխաների արդյունավետ խնամակալության մասին[[57]](#footnote-57)։
6. **Ակնկալվող արդյունքներ․**
7. Միջոցառումների արդյունավետ իրականացման պարագայում նախատեվում է՝
8. Նվազեցնել առանց ծնողական խնամքի մնացած և ոչ ընտանիքահենք կամ ընտանեկան տիպի այլընտրանքային խնամք ստացող երեխաների թիվը՝ ապահովելով ծառայությունների փոխակերպման կամ նոր ծառայությունների ստեղծման հնարավորությունը։
9. Մեծացնել խնամատար և ճգնաժամային, մասնագիտացված խնամատար ընտանիքներում ընտանիքներում խնամվող առանց ծնողական խնամքի մնացած երեխաների թիվը։
10. Կրճատել պետական ինստիտուցիոնալ հաստատությունների թիվը։
11. Ճգնաժամային կենտրոններում ապահովել արդյունավետ մասնագիտացված ծառայությունների տրամադրում։
12. Բացառել կամ էապես նվազեցնել շուրջօրյա խնամքի հաստատություններում խնամվող 18 տարին լրացած անձանց առկայությունը՝ ապահովելով անհրաժեշտ կարիքահեն ծառայությունների հասանելիությունը վերջիններիս։

**Ուղղակի արդյունք 2․5․ Հաշմանդամություն ունեցող երեխաների համար մատչելի և որակյալ կրթության և համայնքահենք սոցիալական ծառայությունների ապահովում**

1. Սույն ուղղակի արդյունքին հասնելու համար հաշվի են առնված հայաստանի Հանրապետության կառավարության 8 հունիսի 2023 թվականի N 943-Լ որոշմամբ հաստատված «Հաշմանդամություն ունեցող անձանց սոցիալական ներառման 2023-2027 թվականների համալիր ծրագրի»[[58]](#footnote-58) իրականացումն ապահովող մի շարք միջոցառումներ։ Ստորև ներկայացված են այն լրացուցիչ գործողությունները, որոնք կնպաստեն խնդրի առավել համապարփակ լուծմանը։
2. Հաշմանդամություն ունեցող երեխաներին տրամադրվող ծառայությունները լավարկելու նպատակով նախատեսվում է ընդլայնել տնային պայմաններում կարիքահենք ծառայությունների տրամադրումը, ինչպես նաև ապահովել որակյալ և շարունակական սոցիալ-վերականգնողական ծառայություններ հաշմանդամություն ունեցող բոլոր երեխաների համար։
3. Նախատեսվում է նաև տրամադրել տարբերակված և բարելավված աջակցության փաթեթ հաշմանդամություն ունեցող երեխաներին՝ ըստ ֆունկցիոնալության գնահատման արդյունքների։
4. Ներառական կրթության համակարգում նախատեսվում է ուսումնասիրել կրթության առանձնահատուկ պայմանների կարիք ունեցող սովորողների համար սահմանված բարձրացված չափաքանակով ֆինանսավորման մեխանիզմի նպատակայնությունն ու արդյունավետությունը։
5. Դպրոցներում ներդնել աշակերտի օգնականի ծառայություն հաշմանդամություն ունեցող երեխաների համար՝ ըստ կարիքի և մշակված չափորոշիչների։
6. Նախատեսվում է վերակառուցել առկա և ստեղծել նոր ներառական բակեր, խաղահրապարակներ հաշմանդամություն ունեցող երեխաների կարիքների հաշվառմամբ։
7. Վերականգնողական ծառայությունների հասանելիությունը բարձրացնելու նպատակով նախատեսվում է ապահովել փոխադրամիջոցի ծախսերի փոխհատուցումը և սոցիալական տաքսիի ծառայության ներդնումը հաշմանդամություն ունեցող երեխաների համար։
8. Նախատեսվում է նաև ապահովել հաշմանդումություն ունեցող անապահով երեխաների տան կամ առօրյա միջավայրի հարմարեցումը, այդ թվում տրամադրելով կարճատև և երկարատև օգտագործման գույք, անհատական հարմարեցման պարագաներ, և այլն։
9. **Ակնկալվող արդյունքներ․**
10. Միջոցառումների արդյունավետ իրականացման պարագայում նախատեսվում է՝
11. Մեծացնել տնային պայմաններում կարիքահենք և որակյալ ծառայություններ ստացող առողջական խնդիրներ և հաշմանդամություն ունեցող երեխաների թիվը,
12. Ապահովել առանձնահատուկ պայմանների կարիք ունեցող երեխաների համար անհրաժեշտ ֆիզիկական միջավայրի մատչելիություն և խելամիտ հարմարեցումներ բոլոր կրթական հաստատություններում:

**Ուղղակի արդյունք 2․6․ Երեխաների լսված լինելու իրավունքի իրացման համար բարենպաստ միջավայրի ապահովում**

1. Հաշվի առնելով իրավակիրառ պրակտիկայում հնարավոր տարընթերցումները, նախատեսվում է սահմանել ուղեցույցներ և ընթացակարգեր նոր օրենսդրական նախագծերի շրջանակներում սահմանված՝ երեխաների տարիքին և հասունության մակարդակին համապատասխան կարծիքը հաշվի առնելու վերաբերյալ։
2. Երեխաների ձայնը լսելի դարձնելու նպատակով նախատեսվում է ստեղծել տարիքին, հասունությանը և կարիքին համապատասխան գործիքներ և ինստիտուցիոնալ մասնակցության մեխանիզմներ՝ երեխաներին իրենց վերաբերյալ որոշումների կայացման գործընթացում ներգրավելու համար, այդ թվում՝ ապահովելով առավել խոցելի և հոգեկան առողջական խնդիրներներ ունեցող երեխաների մասնակցությունը։
3. Երեխաների մասնակցությունը առավել իմաստավորված դարձնելու նպատակով, նախատեսվում է փորձարկել երեխաներին առնչվող քաղաքականությունների, իրավական ակտերի նախագծերի տարիքին և կարիքին հարմարեցված մատչելի տարբերակների մշակումը և տարածումը երեխաների շրջանում՝ կարծիքների հավաքագրման նպատակով։
4. Երեխաների հետ փոխադարձ կապը ապահովելու նպատակով, նախատեսվում է ստեղծել և տարածել երեխաների համար վստահության շուրջօրյա թեժ գիծ, ինչպես նաև ապահովել երեխաների մասնակցությունը երեխաներին առնչվող առցանց պլատֆորմների դիզայնի մշակման պրոցեսում։
5. Առվելագույնս օգտագործելով առկա ռեսուրսներն ու ծախսարդյունավետ մեխանիզմները՝ նախատեսվում է նաև ստեղծել կամ առկա ծառայություններում փոփոխություններ կատարելով ներդնել նոր համայնքահենք երիտասարդական կենտրոններ՝ և ձևավորել համայնքներում դեռահասների հետ աշխատանքների համակարգման պատասխանատուի ինստիտուտ։
6. **Ակնկալվող արդյունքներ․**
7. Միջոցառումների արդյունավետ իրականացման պարագայում նախատեվում է՝
8. Մեծացնել 6-18 տարեկան երեխաների մասնաբաժինը, ով գտնում է, որ իր կարծիքը հաշվի է առնվում իրեն վերաբերող որոշումներում (տանը, դպրոցում, համայնքում):

**VI Նպատակ 3. Երեխաների իրավունքների պաշտպանության համակարգի արդյունավետության բարելավում**

**Հիմնախնդիրներ**

1. Երեխայի իրավունքների պաշտպանության եռաստիճան համակարգի յուրաքանչյուր օղակում առկա են համակարգային բնույթ կրող խնդիրներ, որոնք իրենց ազդեցությունն են ունենում համակարգի արդյունավետ գործունեության վրա։
2. Միջգերատեսչական սկզբունքով կազմված երեխաների իրավունքների պաշտպանության ազգային հանձնաժողովի գործունեությունը կրում է խորհրդակցական բնույթ, իսկ աշխատանքները կազմակերպվում են քննարկումների ձևով: Հաշվի առնելով մի շարք երկրների հաջողված փորձերի ուսումնասիրությունը՝ հանրապետական մակարդակում երեխայի իրավունքների պաշտպանության համակարգի գործունեության և երեխայի լավագույն շահի պաշտպանության ապահովման նպատակով պետական միասնական քաղաքականության մշակման համար անհրաժեշտ է այս հանձնաժողովի լիազորությունների շրջանակի, նպատակների և խնդիրների, ինչպես նաև գործունեության իրականացման կարգի վերանայում, գործունեության արդյունավետության բարձրացում[[59]](#footnote-59):
3. Առկա են եռաստիճան համակարգում ուղղահայաց և հորիզոնական համագործակցության խնդիրներ, ինչը առավել ընդգծվում է երեխայի պաշտպանության գործընթացի նոր տեսլականի լույսի ներքո, որտեղ կարևոր է հաշվի առնել նաև համայնքների խոշորացման հանգամանքը, ինչպես նաև երեխայի պաշտպանության գործառույթների հստակեցման ճանապարհին նոր դերակատարների կամ լիազորությունների ամրագրման անհրաժեշտությունը, ինչպես նաև միջգերատեսչական և ոլորտում գործունեություն ծավալող հասարակական և մասնավոր հատվածի հետ արդյունավետ, անվտանգ և համակարգված համագործակցության գործուն կառուցակարգերի ներդնման և դրանց նկատմամբ մշտադիտարկման ապահովման անհրաժեշտություն։
4. Երեխայի իրավունքների պաշտպանության համակարգում կենտրոնական դերակատարում ունեն համայնքային մակարդակում գործող Խնամակալության և հոգաբարձության մարմինները և նրանց կից գործող համանուն հանձնաժողովները, որոնց գործունեությունը կանոնակարգվում է ՀՀ Ընտանեկան օրենսգրքով և ՀՀ Կառավարության 2016 թվականի հունիսի 2-ի N 631- Ն որոշմամբ հաստատված կանոնադրությամբ[[60]](#footnote-60)[[61]](#footnote-61)։ Հաշվի առնելով այս կառույցներին օրենսդրությամբ վերապահված երեխաների իրավունքների պաշտպանության ոլորտի բացառիկ լայն լիազորությունները և չորս տասնյակից ավել գործառույթները, կարելի է եզրակացնել, որ երեխայի իրավունքների ոլորտի հիմնախնդիրների ճնշող մեծամասնությունը ուղղակիորեն կախված է այս մարմինների գործունեության արդյունավետությունից։
5. Խնամակալության և հոգաբարձության հանձնաժողովների գործունեությանը վերաբերող հիմնախնդիրներին բազմիցս անդրադարձ է եղել թե՛  տեղական, թե՛ միջազգային կառույցների զեկույցներում։ Այնումանեայնիվ, դեռևս շարունակում են արդիական մնալ խնամակալության և հոգաբարձության հանձնաժողովների անդամների պատշաճ մասնագիտական որակավորման և պարտադիր վերապատրաստման, հասարակական հիմունքներով գործելու, գործառույթների իրականացման համար անհրաժեշտ ռեսուրսների, միասնական մոտեցման, լիազորությունների ոչ պատշաճ իրականացման դեպքում պատասխանատվության հստակ միջոցների բացակայությանն առնչվող խնդիրները[[62]](#footnote-62)[[63]](#footnote-63)։
6. Կարևոր նշանակություն ունի կյանքի դժվարին իրավիճակում հայտնված երեխաների վաղ հայտնաբերումը համայնքային մակարդակում, ինչպես նաև արդյունավետ կառուցակարգերի ներդնումը, որոնք հնարավորություն կտան առավել արդյունավետ կերպով բացահայտել և դրա արդյունքում նաև կանխարգելել երեխաների՝ կյանքի դժվարին իրավիճակում հայտվելը։
7. Հայաստանի Հանրապետության ընտանեկան օրենսգիրքը սահմանում է, որ երեխայի խնամքը և դաստիարակությունը կազմակերպելու ընթացքում խնամակալության և հոգաբարձության մարմինը շարունակում է համագործակցել նրա ծնողի հետ` հնարավորության դեպքում երեխային ծնողներին վերադարձնելու համար: Սակայն սահմանված չեն այլ մարմինների ընդգրկվածության առանձնահատկությունները այդ գործընթացում:
8. Երեխայի իրավունքների պաշտպանության քաղաքականության արդյունավետության նախապայման է՝ փաստարկված և տվյալների ու հետազոտությունների վրա հիմնված լինելու հանգամանքը։ Դեռևս 2003 թվականին ստեղծվել է կյանքի դժվարին իրավիճակում հայտնված երեխաների հաշվառման «Մանուկ» տեղեկատվական համակարգը՝ իբրև գործընթացների թափանցիկության, հաշվետվողականության հիմնական գործիք, ինչպես նաև փաստարկված քաղաքականության մշակման համար տեղեկատվական շտեմարան, թվայնացման համար սահմանված նոր չափորոշիչների կիրառմամբ ունի էական բարելավման և զարգացման կարիք[[64]](#footnote-64)։

**Ուղղակի արդյունք 3․1․ Երեխայի իրավունքների պաշտպանության համայնքահենք և կանխարգելիչ գործառույթների հզորացում**

1. Վերը շարադրված հիմնախնդիրների լուծման գործում էական նշանակություն ունի «Երեխայի իրավունքների և երեխայի պաշտպանության համակարգի մասին» ՀՀ նոր օրենքի և հարակից օրենսդրական նախագծերի ընդունումը Ազգային Ժողովի կողմից։ Այս նախաձեռնությամբ առաջին անգամ նախատեսվում է բոլոր համայնքներին պետության կողմից պատվիրակել երեխայի իրավունքների պաշտպանության իրացման և երաշխավորման գործառույթներ, որի հիման վրա կապահովվի միասնական մեթոդական ուղղորդումը և մասնագիտական հսկողությունը, ինչպես նաև կսահմանվի պատասխանատվություն՝ երեխայի կյանքին ու առողջությանը վտանգ սպառնալու դեպքում երեխայի լավագույն շահի ապահովման երաշխիքն իրականացնելու նպատակով։
2. Նախատեսվում է նաև երեխաների իրավունքների պաշտպանության մասնագետների կարողությունների զարգացում մարզային և համայնքային մակարդակներում։
3. **Ակնկալվող արդյունքներ․**
4. Միջոցառումների արդյունավետ իրականացման պարագայում նախատեսվում է՝
5. Բարելավել երեխայի իրավունքների պաշտպանության համակարգի համայնքային և մարզային մակարդակի կառույցների և պատասխանատուների՝ օրենքով վերապահված լիազորությունների լիարժեք իրականացման հնարավորությունները և ներուժը։

**Ուղղակի արդյունք 3․2․ Երեխաների իրավունքների պաշտպանության ոլորտային պատասխանատուների դերերի հստակ բաշխվածության և համագործակցության ապահովում**

1. Գործառնական և իրավական կարգավորումներում առկա վերածածկերի և բացերի վերացման նպատակով նախատեսվում է քարտեզագրել միասնական սոցիալական ծառայության, մարզային և համայնքային մակարդակներում գործող երեխայի իրավունքների պաշտպանության բոլոր դերակատարների լիազորությունները և սահմանել անհրաժեշտ իրավական կարգավորումներ։
2. Նախատեսվում է մշակել ճկուն և արագ արձագանքման միջգերատեսչական ընթացակարգեր և իրավական կարգավորումներ երեխայի իրավունքների հնարավոր խախտումների կանխարգելման և իրավունքների վերականգման նպատակով։
3. Հաշվի առնելով երեխայի սոցիալական դեպքի վարման ներկայումս փորձարկվող մոդելի արդյունքները, նախատեսվում է սահմանել տեսության և պրակտիկ փորձի միասնական մեթոդաբանություն։
4. Մարզային մակարդակում նախատեսվում է ստեղծել երեխայի պաշտպանության բազմամասնագիտական խորհուրդներ՝ անդամների ի պաշտոնե ներկայացվածության ապահովմամբ՝ մասնագիտական համագործակցության ապահովման և հնարավոր շահերի բախման դեպքերից խուսափելու նպատակով։
5. Երեխայի իրավունքների պաշտպանության հանրապետական մակարդակում արդյունավետության բարձրացման նպատակով, նախատեսվում է վերանայել ազգային հանձնաժողովի գործառույթները՝ անհրաժեշտ մարդկային և տեխնիկական ռեսուրսներով ապահովման, երեխաների մասնակցության չափանիշների սահմանման և այլ հարցերի շուրջ։
6. Երեխաների ձայնը լսելի դարձնելու իրավունքը ապահովելու նպատակով, նախատեսվում է ապահովել երեխաների մասնակցությունը ՄԱԿ-ի երեխայի իրավունքների կոմիտեի եզրափակիչ դիտարկումների քննարկմանը և համապատսխան գործողությունների իրականացմանը։
7. **Ակնկալվող արդյունքներ․**
8. Միջոցառումների արդյունավետ իրականացման պարագայում նախատեվում է՝
9. Երեխայի իրավունքների լիարժեք իրացման համար մեծացնել պետական, տեղական ինքնակառավարման մարմինների և հասարակական կազմակերպությունների համակարգված գործունեության արդյունավետությունը ։
10. Մեծացնել երեխայի իրավունքների պաշտպանության ազգային հանձնաժողովի գործունեության արդյունավետությունը ։

**Ուղղակի արդյունք 3․3․ Երեխաների իրավունքների պաշտպանության համակարգում հաշվետվողականության և որոշումների փաստահենքության ապահովում**

1. Կյանքի դժվարին իրավիճակներում գտնվող երեխաների վերաբերյալ համակարգված տեղեկատվություն հավաքագրելու և վերլուծելու նպատակով նախատեսվում է ստեղծել երեխաների տվյալների կառավարման կենտրոնացված թվային համակարգ։
2. Երեխայի իրավունքների պաշտպանության ոլորտում իրականացվող գործողությունների հաշվետվողականությունն ու ընթացիկ որոշումների փաստահենքությունն ապահովելու նպատակով նախատեսվում է վերանայել գործող մոնիթորինգի և գնահատման, ինչպես նաև հաշվետվողականության առկա կարգավորումները՝ մշակվող ռազմավարական կառավարման համակարգի արդիականացման հայեցակարգի հաշվառմամբ։
3. Նախատեսվում է նաև ապահովել սույն Համալիր ծրագրի իրականացման ընթացքի տեղեկատվական հոսքերի կանոնակարգումը, ինչպես նաև իրականացնել մասնագիտական մարդկային ներուժի կարողությունների հզորացում։
4. Ակնկալվող արդյունք․
5. Ապահովել երեխայի լավագույն շահից բխող կայացվող որոշումների փաստահենքությունն ու իրականացված աշխատանքների հաշվետվողականությունը։

**VII Համալիր ծրագրի իրականացումը**

1. Համալիր ծրագիրը իրականցվում է պետական կառավարման և տեղական ինքնակառավարման մարմինների կողմից՝ հասարակական կազմակերպությունների և շահագրգիռ այլ կողմերի հետ համագործակցությամբ և համաձայնեցված աջակցությամբ։
2. Համալիր ծրագիրն իրականացվում է ՀՀ վարչապետի 2012 թվականի դեկտեմբերի 28-ի N 1295-Ն որոշմամբ ստեղծված՝ Երեխայի իրավունքների պաշտպանության ազգային հանձնաժողովի (այսուհետ՝ ազգային հանձնաժողով) առաջնորդությամբ՝ երեխաների իրավունքների պաշպանության ոլորտի կազմակերպությունների ակտիվ մասնակցությամբ։ Ազգային հանձնաժողովը յուրաքանչյուր տարի քննարկում է համալիր ծրագրի իրականացման ընթացքի մասին հաշվետվությունը, առաջարկությունների վերաբերյալ կազմվում է արձանագրություն և ուղարկում է միջոցառումներ կատարող մարմիններին։
3. Համալիր ծրագրի իրականացման արդյունավետության և որակի բարձրացման նպատակով կարող են ստեղծվել թեմատիկ աշխատանքային խմբեր, ներգրավվել տեղական և միջազգային փորձագետներ, փորձնակներ և կամավորներ։
4. Համալիր ծրագիրն իրականացվում է «Երեխայի իրավունքների մասին» ՀՀ օրենքով սահմանված՝ երեխայի իրավունքների ապահովման, խթանման և պաշտպանության պետական քաղաքականության հիմնական սկզբունքների պահպանմամբ[[65]](#footnote-65)։
5. Իրականացման ամբողջ ընթացքում ապահովվում է աշխատանքների թափանցիկությունը և հաշվետվողականությունը, այդ թվում՝ համալիր ծրագրի իրականացման վերաբերյալ տեղեկությունների պարբերական հանրայնացման միջոցով։
6. Համալիր ծրագրի ընդունումից հետո եռամսյա ժամկետում ապահովվում է համալիր ծրագրի մատչելի ձևաչափերով, այդ թվում՝ երեխայազգայուն տարբերակի հրապարակումը աշխատանքի և սոցիալական հարցերի նախարարության պաշտոնական կայքում։
7. Որպես համալիր ծրագրի իրականացման արդյունավետության երաշխիք՝ բոլոր գործողությունները պետք է իրականացվեն երեխաների և նրանց հարցերով զբաղվող կազմակերպությունների, քաղաքացիական հասարակության կազմակերպությունների հետ համագործակցությամբ՝ խորհրդակցությունների և ակտիվ մասնակցության միջոցով։ Համալիր ծրագրի իրականացման համար պատասխանատու մարմինները, յուրաքանչյուրն իր մասով, պետք է ապահովեն երեխաների մասնակցությունը՝ անկախ խորհրդակցական այլ մարմինների առկայությունից։

**VIII Համալիր ծրագրի մշտադիտարկումը և գնահատումը**

1. Համալիր ծրագրի իրականացման մշտադիտարկման համար առաջնային պատասխանատվությունը կրում է յուրաքանչյուր միջոցառման համար պատասխանատու պետական մարմինը։
2. Համալիր ծրագրի մշտադիտարկման և գնահատման առանցքում երեխաներն են և իրենց իրավունքները։ Մշտադիտարկումը և գնահատումը պետք է միտված լինեն դեպի արդյունքները և լուծումները, հիմնված լինեն փաստերի վրա, ապահովեն երեխաների բոլոր խմբերի, այդ թվում կյանքի դժվարին իրավիճակներում հայտնված երեխաների ուղղակի և միջնորդավորված մասնակցությունը, նպաստեն թափանցիկությանը և հաշվետվողականությանը։
3. Համալիր ծրագրի մշտադիտարկման և գնահատման գործընթացում ներգրավված բոլոր կողմերը պետք է սերտորեն խորհրդակցեն և ակտիվորեն ներգրավեն երեխաների, հարգեն, խթանեն և պաշտպանեն մշտադիտարկմանը մասնակցության սկզբունքը և իրավունքը, այդ թվում՝ կարծիքների բազմազանությանը նպաստող միջավայրի ստեղծմամբ և տեղեկատվության մատչելիության ապահովմամբ։
4. Համալիր ծրագրի մշտադիտարկումն և գնահատումն իրականացվում է համալիր ծրագրի մշտադիտարկման և գնահատման աշխատանքային խմբի (այսուհետ՝ աշխատանքային խումբ) կողմից։
5. Աշխատանքային խմբի կազմը հաստատվում է սույն որոշումն ուժի մեջ մտնելուց հետո եռամսյա ժամկետում ազգային հանձնաժողովի կողմից։ Աշխատանքային խումբը հաշվետու է ազգային հանձնաժողովին։
6. Աշխատանքային խումբը ձևավորվում է Հայաստանի Հանրապետության նախարարությունների կողմից թեկնածուների նշանակման, համալիր ծրագրի իրականացման աշխատանքներում ուղղակիորեն չներգրավված և ազգային հանձնաժողովում չներկայացված հասարակական կազմակերպությունների և այլ շահագրգիռ կազմակերպությունների ու մարմինների ներկայացուցիչներից և անկախ փորձագետների առաջադրմամբ (ինքնաառաջադրմամբ)։ Աշխատանքային խմբի անդամների թիվը չպետք է պակաս լինի հինգից և չպետք է գերազանցի տասը: Աշխատանքային խմբի անդամության թեկնածուներ առաջադրելիս նախապատվությունը պետք է տրվի այն անձանց, որոնք ունեն մշտադիտարկման և գնահատման փորձ, իրենց ծառայության (աշխատանքային գործունեության) ընթացքում առավել հաճախ են առնչվում երեխաների իրավունքների ապահովման հարցերին։ Աշխատանքային խմբի կազմում հասարակական կազմակերպությունների ներկայացուցիչներն ընդգրկվում են հայտարարության հիման վրա ներկայացված հայտերի հաշվառմամբ։
7. Աշխատանքային խմբի ձևավորումից հետո 3 ամսվա ընթացքում աշխատանքային խումբը մշակում է մշտադիտարկման և գնահատման աշխատանքային պլանը՝ համաձայն ձև 1-ի, և ներկայացնում ազգային հանձնաժողովի կարծիքին։
8. Աշխատանքային խումբը մշտադիտարկման և գնահատման համար անհրաժեշտ տվյալները հայցում է տվյալ միջոցառման համար պատասխանատու և համակատարող գերատեսչություններից։
9. Աշխատանքային խումբը հանդիպումներն իրականացնում է ըստ անհրաժեշտության։
10. Աշխատանքային խումբը կատարողներից ստացված տվյալների հիման վրա յուրաքանչյուր տարվա ավարտին ներկայացնում է հաշվետու ժամանակում իրականացված աշխատանքների ընթացքի և արդյունքների վերաբերյալ ամփոփ տեղեկանք, որտեղ ներկայացվում են նաև ընթացիկ ռիսկերը և խնդիրները, դրանց հաղթահարման և լուծման առաջարկները։ Ամփոփ տեղեկանքը ներկայացվում է ազգային հանձնաժողովի նիստի ընթացքում, ըստ անհրաժեշտության, առաջարկությունները ներկայացվում են կատարողներին։
11. Համալիր ծրագրի գնահատումն իրականացնելու նպատակով` համալիր ծրագրի իրականացման ավարտից հետո աշխատանքային խումբը ամփոփում է աշխատանքները և ազգային հանձնաժողովին ներկայացնում զեկույցի նախագիծ: Զեկույցը և առկայության դեպքում՝ հատուկ կարծիքը ազգային հանձնաժողովը ներկայացնում է վարչապետին։
12. Մշտադիտարկման ու գնահատման ընթացիկ և վերջնական արդյունքները հանրայնացվում են, այդ թվում՝ մատչելի ձևաչափերով, աշխատանքի և սոցիալական հարցերի նախարարության կայքէջում։
13. Կառավարությունը խրախուսում է միջազգային գործընկերների և երեխայի իրավունքների պաշտպանության ոլորտի կազմակերպությունների փոխգործակցությունը՝ համալիր ծրագրի ամբողջական կամ մասնակի մշտադիտարկում և գնահատում իրականացնելու նպատակով, այդ թվում՝ հանրային կարծիքի ուսումնասիրության միջոցով։ Կառավարությունը նաև չի բացառում այլ ձևաչափերով համագործակցությունը շահագրգիռ կողմերի հետ համալիր ծրագրի արտաքին մշտադիտարկման և գնահատման նպատակով:
14. Համալիր ծրագրի մշտադիտարկումը կիրականացվի նաև ընթացիկ մշտադիտարկման համար մշակված ցուցանիշների «Մանուկ» տեղեկատվական համակարգի միջոցով եռամսյակային կտրվածքով ստացվող ամփոփ տեղեկատվության հիման վրա։

**IX Համալիր ծրագրի իրականացման ֆինանսական միջոցները**

1. Ծրագրի ներդրումն ապահովող ֆինանսավորումն ակնկալվում է հետևյալ աղբյուրներից՝

1) Հայաստանի Հանրապետության պետական բյուջե (Հայաստանի Հանրապետության պետական բյուջեից՝ շահագրգիռ նախարարություններին տրամադրվող միջոցների շրջանակում).

2)միջազգային կազմակերպությունների կողմից նպատակային ֆինանսավորում, սեփական ֆոնդեր.

3) հասարակական կազմակերպությունների կողմից նպատակային ֆինանսավորում.

4) Հայաստանի Հանրապետության օրենքով չարգելված այլ ֆինանսական աղբյուրներ:

**X Համալի ծրագրի իրականացման ռիսկերը**

1. Ծրագրի իրականացման արդյունավետության նախապայման է միջգերատեսչական սերտ համագործակցությունը պետական տարբեր կառույցների միջև, ինչպես նաև միջազգային գործընկերների և երեխայի իրավունքների պաշտպանության ոլորտի մասնավոր և հասարակական սեկտորների միջև։
2. Ծրագրի իրականացման ընթացքում հնարավոր են որոշակի գործողությունների ժամկետների երկարաձգումներ՝ պայմանավորված լրացուցիչ աշխատանքներ իրականացնելու հանգամանքով։ Ինչպես, օրինակ, հաստատությունների ապաինստիտուցիոնալացման գործընթացը կարող է պահանջել լրացուցիչ ռեսուրսների ներգրավում։
3. Ծրագրի իրականացման ընթացքում հնարավոր են որոշակի խնդիրներ՝ համակարգային նորամուծությունների հետ կապված։ Նոր համակարգերի, մեխանիզմների ներդրումը հաճախ բախվում է որոշակի դիմադրության, թյուրընկալման, անբավարար կարողությունների։ Նախատեսվում է իրականացնել իրազեկության բարձրացման և կարողությունների զարգացման ծրագրեր՝ ռիսկը նվազագույնի հասցնելու միտումով։

1. <https://www.arlis.am/documentview.aspx?docid=143723> [↑](#footnote-ref-1)
2. <https://www.arlis.am/Annexes/6/2021_N1363hav.pdf> [↑](#footnote-ref-2)
3. <https://www.e-gov.am/gov-decrees/item/37300/> [↑](#footnote-ref-3)
4. <https://www.arlis.am/DocumentView.aspx?docid=191547> [↑](#footnote-ref-4)
5. <https://www.arlis.am/documentview.aspx?docID=60503> [↑](#footnote-ref-5)
6. <https://www.arlis.am/documentview.aspx?docID=60503> [↑](#footnote-ref-6)
7. <https://www.arlis.am/DocumentView.aspx?docid=191547> [↑](#footnote-ref-7)
8. <https://www.arlis.am/Annexes/6/2021_N1363hav.pdf> [↑](#footnote-ref-8)
9. <https://www.e-gov.am/gov-decrees/item/37300/> [↑](#footnote-ref-9)
10. <https://www.e-draft.am/projects/4936/about> [↑](#footnote-ref-10)
11. <https://www.e-draft.am/projects/4936/about> [↑](#footnote-ref-11)
12. <https://epfarmenia.am/hy/document/Research-On-Custody-and-Guardianship-Authorities> [↑](#footnote-ref-12)
13. https://children.ombuds.am/խնամակալության-ու-հոգաբարձության-մա/ [↑](#footnote-ref-13)
14. <https://ardaradatutyunjournal.com/wp-content/uploads/2019/03/47-2019-1.pdf> [↑](#footnote-ref-14)
15. <https://www.arlis.am/documentview.aspx?docid=186962> [↑](#footnote-ref-15)
16. “Երեխաների համար սոցիալական տրանսֆերտների ծախսերի գնահատական”, 2023, ԱՄՆ Միջազգային զարգացման գործակալության կողմից ֆինանսավորվող «Տվյալներ ազդեցության համար» ծրագիր [↑](#footnote-ref-16)
17. ibid [↑](#footnote-ref-17)
18. ibid [↑](#footnote-ref-18)
19. https://www.arlis.am/DocumentView.aspx?docID=140949 [↑](#footnote-ref-19)
20. <https://www.irtek.am/views/act.aspx?aid=91088> [↑](#footnote-ref-20)
21. <https://investigative.am/news/2023-tvakanin-avelacel-en-inchpes-anchapahasneri-nkatmamb-katarvac-hancagorcoutyounneri-depqerov-naxadzernvac-aynpes-el-dataran-ougharkvac-varouytnery-ampopoum> [↑](#footnote-ref-21)
22. ibid [↑](#footnote-ref-22)
23. <https://nih.am/assets/pdf/dhs/DHS-2015-2016-armenian.pdf>, էջ 34 [↑](#footnote-ref-23)
24. «Դպրոցահասակ երեխաների շրջանում առողջապահական վարքագիծ», Արաբկիր Բժշկական Համալիր, էջ 32 <https://arabkirmc.am/files/6228897996212.pdf> [↑](#footnote-ref-24)
25. <https://rm.coe.int/conclusions-2023-armenia-en-2789-4614-9641-1/1680aedd22> [↑](#footnote-ref-25)
26. <https://www2.ohchr.org/english/bodies/crc/docs/co/CRC-C-ARM-CO-3-4.pdf>, էջ 12 [↑](#footnote-ref-26)
27. <https://www.ombuds.am/images/files/c21b3daa983465bea149c85cf9f2cec3.pdf>, էջ 586 [↑](#footnote-ref-27)
28. «Դպրոցահասակ երեխաների շրջանում առողջապահական վարքագիծ», Արաբկիր Բժշկական Համալիր, 32 էջ <https://arabkirmc.am/files/6228897996212.pdf> [↑](#footnote-ref-28)
29. <https://rm.coe.int/conclusions-2023-armenia-en-2789-4614-9641-1/1680aedd22>

    [↑](#footnote-ref-29)
30. <https://www2.ohchr.org/english/bodies/crc/docs/co/CRC-C-ARM-CO-3-4.pdf> [↑](#footnote-ref-30)
31. <https://www.unicef.org/reports/climate-crisis-child-rights-crisis> [↑](#footnote-ref-31)
32. <https://www.unicef.org/reports/unicef-75-preventing-a-lost-decade> [↑](#footnote-ref-32)
33. <https://www.mfa.am/hy/awaa_rahr> [↑](#footnote-ref-33)
34. <https://www.ombuds.am/images/files/c21b3daa983465bea149c85cf9f2cec3.pdf>, էջ 124 [↑](#footnote-ref-34)
35. ibid, էջ 125 [↑](#footnote-ref-35)
36. https://rm.coe.int/168046e1e4 [↑](#footnote-ref-36)
37. https://www.arlis.am/documentview.aspx?docid=154763 [↑](#footnote-ref-37)
38. <https://rm.coe.int/168046e1e4> [↑](#footnote-ref-38)
39. <https://www.arlis.am/Annexes/7/2023_N1717hav.1.pdf> [↑](#footnote-ref-39)
40. <https://www.ombuds.am/images/files/c21b3daa983465bea149c85cf9f2cec3.pdf> էջ 593 [↑](#footnote-ref-40)
41. <https://www.irtek.am/views/act.aspx?aid=150066> [↑](#footnote-ref-41)
42. <https://armstat.am/file/article/f_sec_4_2023_1.pdf> էջ 18 [↑](#footnote-ref-42)
43. https://www.arlis.am/documentview.aspx?docid=68299 [↑](#footnote-ref-43)
44. https://www.ombuds.am/images/files/c21b3daa983465bea149c85cf9f2cec3.pdf , էջ 605 [↑](#footnote-ref-44)
45. <https://www.ombuds.am/images/files/c21b3daa983465bea149c85cf9f2cec3.pdf>, էջ 607 [↑](#footnote-ref-45)
46. <https://www.arlis.am/documentview.aspx?docID=146404> [↑](#footnote-ref-46)
47. https://www.ombuds.am/images/files/2c1f6e50692f92df376290b6a4ec5121.pdf , էջ 114 [↑](#footnote-ref-47)
48. <https://armstat.am/file/article/dhs_kir_2015-16-arm.pdf>, էջ 39 [↑](#footnote-ref-48)
49. <https://armenia.un.org/hy> [↑](#footnote-ref-49)
50. <https://www.arlis.am/documentview.aspx?docid=193798> [↑](#footnote-ref-50)
51. «Դպրոցահասակ երեխաների շրջանում առողջապահական վարքագիծ», Արաբկիր Բժշկական Համալիր, էջ 17 [↑](#footnote-ref-51)
52. <https://armstat.am/am/?nid=82&id=2617> [↑](#footnote-ref-52)
53. <https://rshiny.ilo.org/dataexplorer10/?lang=en&id=ARM_A> [↑](#footnote-ref-53)
54. https://sustainabledevelopment.un.org/content/documents/26318Armenia\_VNRFINAL.pdf/ [↑](#footnote-ref-54)
55. <https://www.arlis.am/DocumentView.aspx?docID=175541> [↑](#footnote-ref-55)
56. <https://www.arlis.am/documentview.aspx?docid=174219> [↑](#footnote-ref-56)
57. <https://rm.coe.int/conclusions-2023-armenia-en-2789-4614-9641-1/1680aedd22> [↑](#footnote-ref-57)
58. <https://www.arlis.am/DocumentView.aspx?DocID=178901> [↑](#footnote-ref-58)
59. <https://www.e-draft.am/projects/4936/justification> [↑](#footnote-ref-59)
60. https://www.arlis.am/documentview.aspx?docid=66138 [↑](#footnote-ref-60)
61. https://www.arlis.am/documentview.aspx/Res/DocumentView.aspx?docid=152354 [↑](#footnote-ref-61)
62. <https://www.ombuds.am/images/files/2c1f6e50692f92df376290b6a4ec5121.pdf> [↑](#footnote-ref-62)
63. <https://www.ombuds.am/images/files/c21b3daa983465bea149c85cf9f2cec3.pdf> [↑](#footnote-ref-63)
64. <https://www.ombuds.am/images/files/2c1f6e50692f92df376290b6a4ec5121.pdf>, էջ91 [↑](#footnote-ref-64)
65. https://www.arlis.am/DocumentView.aspx?docID=69115 [↑](#footnote-ref-65)